Joe Taslim : Dari Atlit Judo Indonesia Kini Bergelar Bintang Hollywood

Tidak ramai pelakon dari Asia Tenggara benar-benar berjaya mencipta nama di Hollywood.

Antara nama yang ketika ini sudah layak dikatakan berjaya adalah Henry Golding, aktor kelahiran Sarawak yang kini menetap di England - kini menjadi salah seorang pelakon popular selepas memainkan watak dalam filem Crazy Rich Asians.

Selain beliau, aktor aksi dari Thailand iaitu Tony Jaa, pesilat hebat dari Indonesia iaitu Iko Uwais serta pelakon 'bawah radar' dari Filipina iaitu Reggie Lee yang sudah mempunyai karier panjang di Hollywood, merupakan antara nama-nama besar lain.

Jika dibandingkan dengan Henry Golding, nama Joe Taslim mungkin lebih dikenali sebagai seorang pelakon aksi. Namun bintangnya tampak mempunyai potensi untuk pergi lebih jauh.

Kali pertama penulis mendengar nama beliau, adalah semasa industri hiburan sibuk membicarakan berkenaan sebuah filem Indonesia berjudul 'The Raid.' Impak filem itu kepada majoriti aktor yang terlibat di dalamnya cukup besar, menjadi pembuka jalan kepada mereka untuk meniti perkembangan karier yang lebih luas.

Bintang utama filem itu, Iko Uwais dipanggil untuk bergandingan dengan Keanu Reeves dalam Man of Tai-Chi selain terlibat dalam filem ketujuh trilogi Star Wars.

Yayan Ruhian, seorang jurulatih silat pula terpilih untuk menyertai projek pengarah legenda Jepun, Takashi Miike dalam filem Yakuza Apocalypse, bersama dengan Iko dalam Star Wars selain memaparkan aksi hebat dalam filem John Wick 3. Yayan juga bakal beraksi dalam filem 'Mat Kilau' arahan pengarah tempatan Shamsul Yusof.

Berbeza dengan dua rakannya, Joe Taslim atau nama penuhnya Johannes Taslim terlibat dalam filem Fast and Furious 6 dan memegang watak sampingan dalam filem Star Trek Beyond - sebelum ditawarkan melakonkan watak utama dalam filem adaptasi permainan video 'Mortal Kombat.'

Itu satu pencapaian yang sangat membanggakan bagi seorang pelakon Indonesia. Lahir pada 23 Jun 1981 di Palembang, Indonesia, Joe didedahkan dengan seni pertahanan diri sejak kecil - mula aktif dalam mempelajari seni wushu, judo, taekwondo dan pencak silat.

Minatnya yang sangat mendalam mendorong beliau untuk mula serius menjadikan seni pertahanan diri sebagai kerjaya dan Joe memilih sukan judo sebagai fokus. Dia mula bergelar atlit judo profesional, memenangi beberapa kejohanan judo peringkat kebangsaan sebelum terpilih mewakili Indonesia ke beberapa temasya peringkat Asia dan Asia Tenggara.

Sepanjang karier sebagai atlit judo yang bermula dari tahun 1997 sehinggalah 2009, Joe telahpun bertanding di peringkat tertinggi, memenangi pingat emas kejohanan judo Asia Tenggara dan pingat perak kejohanan Sukan SEA tahun 2007.

Karier beliau dalam sukan judo berakhir selepas dia gagal pulih daripada kecederaan yang dialami, memaksa dirinya bersara pada tahun 2009. Joe mula serius menukar haluan kerjayanya, menyertai dunia seni selain turut sama terpilih sebagai model pengiklanan.

Nasib beliau baik selepas terpilih untuk memegang watak pembantu dalam filem The Raid, selepas berjaya menunjukkan kemampuan melakukan aksi pertarungan yang mengagumkan serta kebolehan berlakon dengan baik.

Pada bulan Julai tahun 2019, nama Joe Taslim mula menjadi sebutan selepas dia diumumkan bakal memegang watak ikonik Bi-Han/Sub-Zero dalam filem 'Mortal Kombat.'

Bagi mereka yang kaki game, besar kemungkinan anda sudah mengenali watak tersebut yang diperkenalkan sejak tahun 1992 serta persengketaannya dengan seorang lagi watak ikonik bernama Scorpion. Kedua-duanya watak terus menjadi antara watak-watak paling terkenal dalam industri permainan video walaupun sudah diperkenalkan lebih 29 tahun dahulu!

Oleh kerana itulah pengumuman bahawa Joe Taslim, seorang aktor 'kurang ternama' dari Indonesia bakal membawa watak tersebut mendapat reaksi banyak pihak - kerana namanya harus diakui kurang dikenali berbanding Tony Jaa atau Henry Golding di Hollywood.

Demi memastikan tahap prestasinya dapat diterjemahkan ke dalam kamera dengan baik, Joe memulakan regimen latihan untuk memastikan pergerakannya optimum. Dia mengamalkan larian intensif selama 20 minit setiap hari, sebelum mula melakukan latihan pergerakan yang meningkatkan ketangkasan.

Hasilnya dikatakan sangat mengagumkan sehinggakan gerakannya semasa berlakon, sukar untuk dirakamkan dalam kamera.

Diletakkan sebaris dengan aktor legenda Jepun, Hiroyuki Sanada yang memegang watak Scorpion, pengambaran aksi pertarungan filem tersebut sering berdepan masalah disebabkan oleh kegagalan kamera untuk merakamkan pergerakan Joe.

Pengarah filem tersebut perlu meminta Joe memperlahankan pergerakannya agar visual yang dirakamkan dapat difahami oleh pasukan produksi dan yang lebih penting, oleh penonton. Joe mengaku semasa memainkan watak tersebut, dia kurang cermat dalam mengawal pergerakannya sehinggakan semua aksi yang dimainkan dilakukan sepenuh hati.

Selepas menerima arahan pengarah, Joe mula mengawal gerakannya bagi membolehkan kamera merakamkan keseluruhan aksinya.

Selain itu, watak Sub-Zero yang dimainkan beliau memerlukan beliau memakai topeng muka yang menutupi hampir keseluruhan wajahnya; topeng itu menjadi masalah besar ketika dia berlakon.

Kegagalan topeng itu untuk melekat dengan sempurna pada wajah serta 'mengikuti' semua gerakan pantas, menyebabkan ada kalanya topeng itu seakan-akan tertinggal di belakang semasa aksi dibuat - jadi beberapa penambahbaikan terpaksa dilakukan kepada topeng itu selain Joe sendiri perlu memperlahankan dirinya.

Sambutan peminat filem terhadap filem ini sangat memberangsangkan, walaupun ulasan berkenaan filem ini menunjukkan filem ini bukanlah untuk semua - ekoran jalan ceritanya yang ringkas dan aksi ganas yang keterlaluan.

Dalam temubual bersama majalah Variety, Joe Taslim sudah mengumumkan dia telah menandatangani kontrak untuk 4 lagi filem dalam siri Mortal Kombat, sekiranya filem pertama ini berjaya dari segi kutipan.

Untuk seorang atlit judo dari Palembang, semua yang sedang dinikmatinya merupakan satu pencapaian yang kami di Malaysia turut sama tumpang banggakan.


Bagaimana Permainan "Monopoly" Selamatkan Tahanan Jerman Dalam WW2

Sebahagian besar daripada kita pastinya pernah bermain permainan papan Monopoly (atau Saidina yang mendapat inspirasi daripada permainan Monopoly). Ianya sebuah permainan yang melatih pemain untuk membuat strategi dalam pemilikan hartanah.

Konsep permainan Monopoly ini dipercayai sudah wujud sejak 1903 sebelum dipatenkan pada tahun tahun 1904. Sejarah penciptaannya sedikit mengelirukan kerana penciptaannya biasanya dikreditkan kepada seorang individu yang sebenarnya hanya menciplak idea pencipta asal permainan ini.

Sekiranya anda berminat untuk membaca lebih lanjut mengenai sejarah penciptaan permainan ini, kami pernah menulisnya satu ketika dahulu dalam artikel Sejarah Permainan Boardgame Popular Monopoly.

Namun, ketika Perang Dunia Kedua satu ketika dahulu terdapat satu kisah menarik bagaimana permainan popular ini pernah digunakan untuk membantu tahanan perang Jerman melarikan diri daripada tahanan.

Pada tahun 2007, kerajaan Britain telah membuat pendedahan sebuah dokumen sulit ketika zaman Perang Dunia Kedua dahulu. Lebih tepat, ianya adalah strategi sulit bagaimana mereka berjaya menyelamatkan kira-kira 135,000 tahanan perang mereka dari Jerman.

Lebih menarik, mereka menggunakan permainan Monopoly ini sebagai medium penghantaran kepada askar mereka panduan dan bebeberapa peralatan untuk membolehkan banduan untuk melarikan diri.

Kebosanan terbukti menjadi masalah di kem tahanan Perang Dunia Kedua dan akibatnya, Jerman membenarkan kumpulan amal untuk mengedarkan permainan papan boardgame kepada tahanan askar Pakatan Perikatan dalam usaha untuk memastikan mereka kekal bertenang dalam penjara.

Kesempatan yang ada ini telah digunakan oleh pihak British untuk menyelinap masuk dengan berselindung di sebalik badan amal ini dengan menghantar pasukan MI9 mereka. MI9 atau Military Intelligence Section 9, adalah jabatan rahsia di Pejabat Perang British antara tahun 1939 dan 1945.

Mereka telah masuk ke dalam tempat tahanan dan mengedarkan permainan Monopoly mengandungi hotel-hotel kecil dan barang-barang lain antaranya mata wang Jerman, peta yang dicetak pada sutera dan alatan bantuan untuk melarikan diri pelarian. Kit ini membantu ribuan lelaki melarikan diri.

Bagi merealisasikan strategi sulit ini, pihak British telah mendapatkan bantuan daripada Norman Watson, individu yang mempunyai 2 perkara penting yang mereka mahukan. Pertama, lelaki ini adalah satu-satunya pemilik kilang pembuatan Monopoly di Britain dan pada masa sama memiliki kilang percetakan yang mempunyai kepakaran mencetak di atas kain sutera.

Seorang ejen perisik bernama E.D. Alston memberitahu Watson bahawa rancangannya adalah untuk menyembunyikan barang-barang berguna di dalam kotak Monopoly. Barangan yang paling penting adalah peta yang diperbuat daripada sutera. Kain sutera digunakan berbanding kertas kerana senyap, tahan lama dan tidak boleh dikeronyok seperti kertas.

Bayangkan anda cuba membuka peta yang diseludup tetapi tetapi bunyi kertas itu dapat didengar oleh pengawal penjara. Atau, bayangkan semasa dalam perjalanan, kerta mungkin koyak akibat hujan atau peluh. Penggunaan kain sutera merupakan pilihan bijak kerana boleh dilipat kecil dan mudah disorokkan dalam kotak Monopoly.

Permainan Monopoly ini turut diselit dengan barangan keperluan lain yang dapat membantu seorang tahanan melarikan diri. Alat seperti kompas, wang dan barang-barang survival lain - semuanya dalam bentuk miniatur - tersimpan di dalam token, hotel, dan bahkan di bawah papan.

Pengeluaran Monopoly "istimewa" ini berlaku di bahagian tertutup kilang di mana pekerja mesti bersumpah untuk menjaga kerahsiaan. Oleh itu, daripada mata pengawal penjara Jerman kotak Monopoly yang diedarkan kepada tahanan tidak lebih daripada sekadar kotak permainan Monopoly biasa.

Jerman ketika itu mempunyai banyak lokasi tahanan, maka adalah penting bagi memastikan setiap kotak Monopoly itu dihantar ke lokasi yang betul kerana setiap satunya mempunyai kain sutera yang dicetak dengan peta yang berlainan. Monopoly edisi khas ini mempunyai tanda tertentu untuk membolehkan tahanan perang mengetahui terdapat petunjuk padanya.

Sebagai contoh, sekiranya hartatanah di "Mayfair" mempunyai tanda titik, permainan Monopoly itu dibuat khas untuk edaran di Norway, Jerman, atau Sweden. Sangat penting untuk memastikan kotak yang tepat dihantar ke negara yang tepat kerana terdapat matawang tempatan di dalamnya.

Dengan menyelitkan not kertas matawang tempatan di dalamnya, ianya membantu meningkatkan peluang kebebasan tahanan tersebut kerana wang itu boleh digunakan untuk membeli makanan, mencari tempat tinggal atau merasuah untuk mendapatkan bantuan.

Dianggarkan ratusan ribu peta yang dicetak pada kain sutera yang menunjukkan jalan menuju kawasan selamat telah diedarkan oleh pasukan yang berselindung di sebalik badan amal palsu itu.

35 ribu tahanan Bersekutu dipercayai berjaya keluar dari kem dan menemui jalan pulang sebelum berakhirnya perang. Walaupun tidak dapat dikira jumlahnya dengan tepat, sejarawan berpendapat bahawa sekurang-kurangnya 10,000 daripadanya menggunakan kit Monopoly edisi khas yang diedarkan ini.


Biografi Imam Shafie : Anak Muda Yang Senantiasa Mengejar Ilmu

Abu Abdullah Muhammad bin Idris al-Shafie (ejaan lain Syafie, Syafi'e, Shafi'e) adalah salah seorang Imam besar yang membentuk salah satu aliran ajaran Islam Sunni terbesar di dunia ketika ini iaitu Mazhab Shafie.

Beliau dilahirkan pada tahun 767 atau 150H di Gaza, Jund Filastin (kini Palestin) di sebuah pekan bernama Asqala dan merupakan salah seorang yang berketurunan Rasulullah saw. daripada salah seorang moyang-moyang beliau bernama Abdul Manaf al-Kurashi.

Abu Abdullah merupakan salah seorang pengikut Arab Quraisy tergolong dalam kumpulan Bani Muttalib, memberikan keluarga beliau kedudukan yang lebih tinggi dalam masyarakat.

Namun sejak kecil, keluarganya hidup dalam keadaan melarat memaksa Abu Abdullah dijaga rumah anak yatim. Selepas kematian ayahnya, ibunya Fatimah binti Ubaidillah Azdiyah memilih untuk berpindah ke Mekah bagi membolehkan mereka tinggal lebih rapat dengan keluarga belah ibunya.

Pada ketika itu, Abu Abdullah baru berusia 2 tahun. Di sinilah bakatnya dalam bidang pengajian Islam mula terbentuk.

Salah satu sebab lain kenapa Fatimah memilih untuk membawa Abu Abdullah ke Mekah, adalah untuk memastikan anaknya itu mampu belajar dengan lebih sempurna.

Berkat usaha ibunya, Abu Abdullah berjaya menghafaz kitab al-Quran pada usia 7 tahun, hadis-hadis pada usia 9 tahun serta sebuah kitab karangan Imam Malik bernama kitab Muwatta, pada usianya baru 12 tahun.

Selain itu, Abu Abdullah juga mula menunjukkan minat terhadap karya-karya kesusasteraan Arab seperti literatur, puisi dan sajak yang dihasilkan pengkarya lain. Minatnya terhadap bahasa membawa Abu Abdullah merantau bagi mempelajari dialek-dialek dari suku-suku Arab lain.

Kemahiran ini menjadikan Abu Abdullah bukan setakat mempunyai kemahiran dalam ilmu berkaitan Islam, malahan beliau juga cekap dalam memahami dan menterjemahkan karya-karya sastera, cukup kuat latar belakangnya dari segi penguasaan linguistik.

Pengaruh kedua-dua aspek ini seterusnya membentuk kaedah penulisan Abu Abdullah, sehinggakan hasil penulisannya sering dipuji tokoh sastera sezamannya disebabkan penggunaan bahasa yang cantik serta pembentukan struktur ayat yang teratur serta mendalam, dari segi kosa katanya.

Kecerdikan Abu Abdullah dalam penghasilan karya serta ilmu berkaitan hukum-hakam mula membolehkan guru-gurunya memberikan beliau tanggungjawab lebih besar. Pada usia 18 tahun, Abu Abdullah mula dibenarkan untuk mengeluarkan fatwa.

Namun perubahan paling besar dalam hidup beliau mula berlaku selepas beliau berpindah ke Madinah, bagi memulakan pengajian dengan individu yang kitabnya telah dihafal semasa kecil lagi iaitu Imam Malik bin Anas.

Kemampuan menghafal serta menceritakan semula isi kandungan kitab Muwatta hasil karangan Imam Malik membolehkan Abu Abdullah diterima sebagai anak murid dan selama 9 tahun, Abu Abdullah setia berdampingan dengan Imam Malik mempelajari pelbagai jenis ilmu yang sudi diperturunkan gurunya, khasnya ilmu dalam bidang undang-undang.

Pada usia 84 tahun dalam tahun 795/179H, Imam Malik meninggal dunia meninggalkan Abu Abdullah yang pada ketika itu berusia 29 tahun untuk memulakan perjalanan hidupnya sendiri, berbekalkan ilmu yang telah dicurahkan.

Kemampuan beliau dalam pelbagai bidang, mula menarik minat tokoh-tokoh tempatan untuk mengambil Abu Abdullah sebagai pembantu. Beliau ditawarkan untuk berkhidmat di Yaman namun nasibnya agak malang, selepas mencampuri urusan politik.

Abu Abdullah dituduh turut terlibat dalam konspirasi untuk menjatuhkan Khalifah Abbasiyah di Baghdad, sebagai salah seorang pengikut Yahya bin Abdullah, yang mengetuai gerakan pemberontakan bagi menjatuhkan kerajaan.

Walaupun tidak dihukum bunuh selepas berjaya meyakinkan hakim bahawa dia tidak terlibat, Abu Abdullah hilang jawatannya di Yaman. Semasa penghakimannya, Abu Abdullah banyak dibantu oleh Muhammad al-Shaybani, salah seorang anak murid Imam Abu Hanifah yang percaya dengan kesetiaan beliau kepada Khalifah.

Di sinilah Abu Abdullah mula rapat dengan Muhammad al-Shaybani, di mana mereka sering bertukar-tukar pandangan serta berdebat dalam banyak isu memperkembangkan lagi skop pemikiran Abu Abdullah dalam ilmu undang-undang.

Sebagai guru, Muhammad al-Shaybani mula mendedahkan Abu Abdullah dengan hasil-hasil penulisan pengamal ilmu di Baghdad, serta mula memperkenalkan Abu Abdullah dengan individu-individu lain yang turut sama mempelajari ilmu dengan Imam Abu Hanifah sebagai guru.

Ekoran serik dengan kerenah politik serta fitnah yang melanda beliau selepas memegang jawatan dalam kerajaan, Abu Abdullah kembali menjadikan pencarian ilmu sebagai fokus - berikrar tidak lagi akan menjawat apa-apa jawatan yang ditawarkan.

Abu Abdullah kembali ke Mekah pada tahun 804, selepas beberapa perdebatan mula menjadi hangat apabila beliau secara terbuka mengkritik ajaran yang dibawakan Imam Abu Hanifah, ketika mempertahankan pandangan gurunya Imam Malik bin Anas.

Semasa di Mekah, Abu Abdullah mengajar undang-undang di Masjidil Haram, mula menggabungkan pandangan gurunya Imam Malik dengan pandangan berbeza Imam Hanafi.

Ketika inilah banyak pihak percaya pandangan beliau dalam penulisan hukum-hakam berubah menjadi lebih matang, disebabkan oleh kemampuan beliau untuk mengolah perbezaan-perbezaan dan kelemahan setiap pandangan yang ada, seterusnya menemui solusi yang sesuai sebagai jalan penyelesaian.

Dalam masa yang sama, Abu Abdullah mula mendidik seorang pemuda bernama Ahmad bin Hanbal, yang kita kenali sebagai pengasas kepada Mazhab Hanbali/Hambali sekarang.

Pada tahun 810, Abu Abdullah selesai menghasilkan kitab karangannya yang diberikan judul Kitabal-Hujjah, sebuah kompilasi fatwa yang ditulis hasil daripada penaakulan ilmu yang dipelajari dari dua guru utamanya Imam Malik dan Muhammad al-Shaybani.

Ajaran yang dibawa oleh Abu Abdullah ketika itu turut dikenali sebagai al-Madh-hab al-Qadeem atau 'Ajaran Aliran Lama', mula disebarkan oleh tiga anak murid utama beliau iaitu Al Za'farani, Al Karabisi, Abu Thawir dan sudah tentulah Ahmad bin Hanbal sendiri.

Pada ketika inilah aliran yang mula dikenali sebagai aliran Shafie mula dibentuk.

Selepas itu, Abu Abdullah mula merantau ke Mesir bagi mempelajari lebih banyak ilmu khususnya dalam bidang fekah aliran al-Layth bin Saad. Beliau berjaya berguru dengan beberapa orang anak murid hakim terkenal di Mesir itu, membawa banyak perspektif berbeza terhadap pandangannya sendiri sebelum itu.

Abu Abdullah menulis kitabnya yang kedua diberikan judul al-Umm (Intipati) yang membawa kepada beberapa perbezaan seterusnya mewujudkan perspektif berbeza yang dinamakan sebagai 'Aliran Baru' atau 'Qawl Jadid.'

Semasa di Mesir, anak-anak muridnya yang paling terkenal adalah al-Buwayti, al-Muzani dan al-Rabi al-Muradi. Kesemuanya bertanggungjawab memainkan peranan merekodkan apa saja ilmu yang dicurahkan guru mereka ke dalam bentuk tulisan sebelum Imam Shafie sendiri membetulkan mana yang dirasakan perlu.

Anak murid Imam Shafie mula berkembang, membentuk dua tarikat besar dinamakan sebagai Tarikat al-Khurasanin dan Tarikat al-Baghdadi sebelum kedua-duanya kembali bergabung dalam satu aliran - sekitar abad ke 12.

Sepanjang hidupnya, Imam Shafie atau Abu Abdullah telah berkahwin dua kali, menimang tiga orang cahaya mata. Beliau meninggal dunia pada tahun 820/204H ketika berusia 54 tahun dan dikebumikan di Bukit Mukattam, Qarafa, Mesir.


Sejarah Cadbury: Bagaimana Bisnes Minuman Menjadi Jenama Coklat Terkemuka Dunia

Pergi sahaja kemana-mana kedai runcit atau pasar raya, anda pasti akan melihat susunan coklat bar jenama Cadbury di rak-rak makanan berhampiran kaunter. Tidak dinafikan, inilah jenama coklat paling popular di Malaysia.

Jika dibandingkan dengan jenama coklat-coklat premium lain, harga coklat Cadbury boleh dikatakan mampu milik. Secara global pula, Cadbury merupakan syarikat coklat kedua terbesar di dunia dan mempunyai ibu pejabat di Uxbridge, London barat dan memasarkan produk ini ke lebih 50 buah negara.

Namun, pernahkah anda ketahui sejarah di sebalik jenama coklat antara yang paling popular di Malaysia ini?

Permulaan sejarah jenama Cadbury ini cukup sederhana. Pada tahun 1824 John Cadbury membuka kedai pertamanya di 93 Bull Street di pusat bandar Birmingham menjual teh, kopi, koko dan minuman coklat.

Minuman coklat dilihat sebagai alternatif yang lebih sihat daripada alkohol dan dakwaan unit dianggap sebagai pengaruh negatif kepada masyarakat Kristian Protestan tempatan yang dikenali sebagai Quaker. Bagi yang tidak tahu, John Cadbury sendiri merupakan seorang Quaker.

Pada waktu itu di England, orang Quaker dilarang menghadiri pengajian di universiti yang biasanya mempunyai perkaitan gereja yang didirikan dan kepercayaan pasifis mereka membuatkan mereka tidak boleh menyertai tentera. Kerana peluang terhad yang ada, Quaker sering memasuki bidang yang berkaitan dengan perniagaan atau menumpukan masa mereka untuk misi reformasi sosial.

Pada tahun 1831, John Cadbury membeli sebuah kilang empat tingkat di Crooked Lane yang terletak di antara Corporation Street dan High Street. Menjelang tahun 1842 iaitu kira-kira 18 tahun selepas mula berniaga, John telah menjual hampir 30 jenis minuman coklat dan koko.

Ketika perniagaan John terus berkembang, beliau meminta bantuan adiknya Benjamin dan syarikat Cadbury kemudiannya dikenali sebagai Cadbury Brothers. Perniagaan mereka terus berjalan dengan luar biasa, dan pada tahun 1847 mereka berpindah ke kilang yang lebih besar di Bridge Street yang mempunyai akses ke semua pelabuhan utama di Britain melalui pelabuhan terusan peribadi.

Malangnya kerana masalah kesihatan dan kematian isterinya, John Cadbury bersara pada tahun 1861 dan menyerahkan syarikat itu kepada anak-anak beliau, George dan Richard. John selepas itu menumpukan sepanjang hidupnya untuk pekerjaan sosial dan meninggal pada tahun 1889.

George dan Richard terus mengembangkan produk syarikat ini dan pada tahun 1864, mereka mula memperoleh keuntungan.

Titik tolak kejayaan Cadbury adalah setelah mereka memperkenalkan produk "Cocoa Essence" yang diiklankan sebagai "benar-benar suci dan oleh itu terbaik". Ia adalah produk semula jadi yang dibuat dengan mentega koko tulen dan tanpa bahan berkanji. Cocoa Essence adalah permulaan coklat seperti yang kita kenal sekarang.

Dengan kejayaan berterusan Cadbury dalam bisnes coklat, George dan Richard berhenti menjual teh pada tahun 1873. Produk coklat susu tenusu atau Coklat "Dairy Milk" yang popular kini telah diperkenalkan pada tahun 1905. Ia menggunakan kandungan susu yang lebih tinggi dalam resipi berbanding dengan produk pesaing. Menjelang tahun 1914, coklat tersebut merupakan produk terlaris syarikat Cadbury.

Pada tahun 1969 Cadbury bergabung dengan Schweppes untuk membentuk Cadbury Schweppes. Schweppes adalah jenama terkenal Britain yang mengeluarkan air mineral berkarbonat dan minuman ringan. Syarikat gabungan ini seterusnya telah membeli Sunkist, Canada Dry, Typhoo Tea dan banyak lagi.

Tidak lama kemudian, produk minuman Schweppes Beverages dihasilkan dan pembuatan jenama coklat Cadbury dilesenkan kepada Hershey. Hari ini Cadbury Schweppes adalah syarikat konfeksioneri terbesar di dunia, dengan lebih daripada 70,000 pekerja.

Pada bulan Mac 2007, telah diumumkan bahawa Cadbury Schweppes merancang untuk memisahkan perniagaannya menjadi dua entiti yang berasingan - satu yang memfokuskan pada pasaran coklat dan konfeksioneri utamanya dan satu lagi dalam perniagaan minuman di Amerika Syarikat. Pengasingan ini berlaku pada 2 Mei 2008, dengan perniagaan minuman menjadi milik Dr Pepper Snapple Group dan Cadbury Schweppes menjadi Cadbury.

Pada 19 Januari 2010, diumumkan bahawa Cadbury dan Kraft Foods telah mencapai persetujuan dimana Kraft akan membeli Cadbury dengan harga £8.40 sesaham, dengan harga Cadbury pada £11.5bn. Kraft kemudian mengeluarkan pernyataan yang menyatakan bahawa perjanjian itu akan mewujudkan "pelopor konfeksioneri global, namun harus meminjam £7 bilion untuk membiayai pengambilalihan tersebut.

Pada 2 Februari 2010, Kraft memperoleh lebih dari 71% saham Cadbury, seterusnya menyempurnakan pengambilalihan tersebut. Kraft perlu menguasai 75% pegangan saham untuk dapat mengeluarkan Cadbury dari pasaran saham dan mengintegrasikannya sepenuhnya sebagai sebahagian daripada Kraft.

Hasrat ini dicapai pada 5 Februari 2010 dan syarikat mengumumkan bahawa saham Cadbury akan dibatalkan penyenaraian pada 8 Mac 2010. Pada bulan Jun 2010 bahagian syarikat tersebut di Poland, Cadbury-Wedel, dijual kepada Lotte of Korea.

Suruhanjaya Eropah menjadikan penjualan itu sebagai syarat pengambilalihan Kraft. Sebagai sebahagian daripada perjanjian itu Kraft akan mengekalkan jenama Cadbury, Hall dan jenama lain bersama dengan dua kilang di Skarbimierz. Lotte akan mengambil alih kilang di Warsaw bersama dengan jenama E Wedel.

Pada 4 Ogos 2011, Kraft Foods mengumumkan mereka akan berpecah menjadi dua syarikat mulai 1 Oktober 2012. Perniagaan konfeksioneri Kraft menjadi Mondelēz International, yang mana Cadbury adalah anak syarikat.


Kenapa COVID-19 Semakin Menggila Di India?

Kes COVID-19 di India telah menyaksikan peningkatan yang sangat dahsyat dalam beberapa minggu terakhir ini.

Kes tertinggi harian dicatatkan setakat ini adalah sebanyak 362,902 kes dengan 3,492 kematian harian dan 201,165 jumlah kematian.

Ini menjadikan jumlah kes COVID-19 di India setakat ini adalah 17,988,637 kes dengan tiada petanda bahawa lonjakan ini akan reda.

Perintah berkurung telah dilaksanakan di ibu negara India iaitu Delhi bermula 21 April dan negeri Maharashtra, pusat kepada lonjakan ini dan ibukota kewangan India iaitu Mumbai telah mengetatkan lagi sekatan ke atas kedai-kedai serta penghantaran makanan.

Persoalan penting adalah apa yang menyebabkan kebangkitan kes di India yang mana digambarkan oleh Perdana Menteri Narendra Modi "seperti dilanda ribut" ini?

Pada awal bulan Februari, India seolah-olah dapat mengawal virus ini dan kes harian yang dicatatkan adalah sekitar 10,000 kes sehari.

Ia mungkin kelihatan tinggi namun bagi negara dengan populasi hampir 1.4 bilion ini, angka tersebut adalah agak rendah.

Namun oleh kerana jumlah tersebut kemudiannya meningkat 20 kali ganda, ia membuatkan kerajaan India tersentak dan tidak bersedia menghadapi pertambahan tersebut.

Menteri Kesihatan, Harsh Vardhan, berkata pada bulan Mac bahawa negara itu telah memasuki fasa "penamat" bagi COVID-19, namun jumlah kes harian mula melihatkan peningkatan.

Bhramar Mukherjee, ahli biostatistik di University of Michigan yang mengikuti perkembangan pandemik India, memberitahu bahawa India gagal belajar untuk mempersiapkan diri menghadapi situasi serupa dari lonjakan kedua atau ketiga yang berlaku di negara-negara seperti Brazil dan UK.

Penemuan varian baharu Covid-19 di India telah menimbulkan kebimbangan yang meluas dan dikatakan menjadi salah satu faktor utama yang mendorong gelombang kes ini.

Varian ini dikenali sebagai B.1.617 dan mempunyai dua mutasi yang luar biasa iaitu E484Q dan L425R.

Varian yang disebut sebagai "mutan berganda" ini dipercayai lebih mudah ditularkan daripada jenis sebelumnya.

Walaupun para saintis masih belum pasti betapa berbahayanya, penyebaran varian ini yang cepat di seluruh Maharashtra dan kemudian ke seluruh India adalah sebab utama mengapa UK telah mengharamkan perjalanan dari India ke negara terbabit..

Terdapat banyak laporan mengenai katil hospital yang tidak cukup, dengan ahli keluarga pesakit yang terdesak terpaksa meminta bantuan di media sosial bagi mendapatkan rawatan.

Sebuah hospital di Burari di pinggir Delhi melaporkan bahawa mereka hanya memiliki bekalan oksigen untuk dua hari dan pembekal oksigen juga mengalami masalah kekurangan bekalan.

Malah, makmal-maklam di India juga tidak bersedia untuk menghadpi peningkatan permintaan untuk ujian yang hadir bersama-sama lonjakan ini.

Menurut A Velumani, pengerusi dan pengarah urusan Thyrocare, salah satu makmal ujian swasta terbesar di India, semua orang berada dalam keadaan tidak bersedia ketika lonjakan ini berlaku.

Dia juga memberitahu bahawa permintaan meningkat sebanyak 3 kali ganda berbanding tahun lepas.

India dipuji kerana melaksanakan perintah berkurung dengan pantas pada tahun lalu, namun terdapat kritikan terhadap pemerintah kerana melonggarkan perintah berkurung ini dengan terlalu cepat.

Narendra Modi, yang menolak cadangan bahawa langkah-langkah keselamatan di seluruh negara harus diperkenalkan semula telah dikritik hebat kerana mengadakan demonstrasi tanpa jarak sosial yang selamat.

Perayaan Hindu juga telah dibenarkan untuk diraikan, terutama perhimpunan Kumbh Mela besar di Haridwar yang telah menarik sebanyak 25 juta orang sejak Januari, termasuk sekitar 4.6 juta minggu lalu sahaja.

Dan sudah tentunya, sebahagian besar daripada mereka yang mengambil bahagian mengabaikan garis panduan COVID-19.

India melancarkan program vaksinasi besar-besaran tetapi belum cukup untuk membendung arus lonjakan ini.

Lebih daripada 100 juta dos telah dihantar tetapi negara ini masih berhadapan dengan masalah kekurangan bekalan.

Kerajaan Indian memberitahu minggu lalu bahawa mereka hanya mempunyai baki kurang daripada 27 juta dos, yang mampu bertahan untuk tempoh 9 hari.

India adalah pengeluar vaksin terbesar di dunia dan kini diharapkan dapat mengalihkan pengeluaran ke penggunaan domestik.

Hal ini sekaligus menyebabkan kebimbangan terhadap kekurangan bekalan vaksin di tempat lain di seluruh dunia.


6 Tragedi Kapal Selam Tenggelam Bersama Anak Kapalnya

Kapal selam merupakan sebuah ciptaan yang hebat, kerana dapat membantu manusia menyelam dengan bantuan mesin pada kedalaman yang sukar untuk kita jangkau dalam tempoh yang panjang.

Namun dalam masa yang sama, risiko duduk di tengah-tengah air apatah lagi di tengah lautan terdedah dengan bahaya serta tekanan air yang sudah pastilah tinggi tanpa boleh mengharapkan bantuan hadir dengan mudah - menjadikan kapal selam satu mod pengangkutan yang berisiko tinggi.

Sepanjang penggunaannya, sudah beberapa kali kapal selam mengalami kegagalan fungsi sehingga mengakibatkan keseluruhan anak kapal serta kapal itu sendiri kini terdampar di dasar lautan.

Berikut adalah lima kemalangan paling menakutkan melibatkan kapal selam yang mengorbankan banyak nyawa semasa jatuhannya.

Insiden paling baru yang berlaku mengorbankan 53 nyawa petugas tentera laut Indonesia ini sungguh menyayat hati. Semasa menjalankan latihan peluru berpandu pada 21 April 2021, kapal selam didapati terputus hubungannya dengan ibu pejabat selepas lebih sejam diberikan kebenaran memulakan latihan.

Kod kecemasan mula diwartakan ekoran ketiadaan maklum balas. Media diberitahu bahawa bekalan oksigen dalam kapal selam tersebut sepatutnya mencukupi untuk mereka bertahan selama 3 hari.

Operasi mencari dan menyelamat yang disertai beberapa negara termasuklah negara kita mula meronda sebelum tompokan minyak ditemui berdekatan dengan kawasan di mana kapal selam itu dipercayai hilang.

Selang dua hari kemudian, barangan peribadi yang dipercayai milik petugas kapal selam mula ditemui - memberikan petunjuk tidak baik kepada pasukan penyelamat. Ujian sonar di kawasan berdekatan menemui kapal selam itu pada kedalaman 850m, jauh melebihi tahap ketahanan rangkanya yang mampu bertahan pada jarak 500 meter sahaja.

Tinjauan yang dilakukan kenderaan penyelam tanpa pemandu mendapati kerangka kapal selam itu telah terbelah 3, ekoran kegagalan menahan tekanan air dan semua anak kapal terkorban. Jenazah mereka sedang diusahakan untuk diselamatkan bagi membolehkan pengebumian yang lebih sempurna dijalankan.

Pada 16 April 2003, semasa dalam perjalanan pulang ke pengkalannya yang terletak di Qingdao, kapal selam Changcheng 361 milik tentera laut China berdepan masalah mekanikal akibat kegagalan mematikan kuasa enjin.

Kapal selam tersebut ketika itu baru saja selesai menjalani latihan, menempatkan 70 orang anak kapal termasuk 13 orang kadet pelatih Akademi Laut yang turut sama menyertai misi latihan.

Bagi menjana kembali kuasanya, generator kuasa perlu diaktifkan yang diketahui akan mula menggunakan udara dengan banyak. Untuk menampung kekurangan udara yang berlaku, satu ruangan saluran udara akan diapungkan di permukaan air bagi membolehkan udara disedut.

Namun salur udara yang sepatutnya terus membekalkan udara semasa enjin dihidupkan semula gagal berfungsi, mengakibatkan bekalan oksigen dalam kapal habis digunakan dalam kadar pantas - menurunkan bekalan oksigen kepada sifar dalam jangka masa 2 minit.

Disebabkan ketiadaan bekalan oksigen, kru dan anak kapal mula mengalami masalah pernafasan sebelum keseluruhannya meninggal dunia. Lebih malang, semasa kejadian anak kapal Changcheng 361 sedang menjalani latihan di mana semua perhubungan dengan pihak luar perlu diputuskan.

Kapal selam itu hanyut selama 10 hari tanpa dikesan sebelum ditemui oleh nelayan yang terserempak dengan periskop kapal tersebut yang berada di atas permukaan air. Kesemua anak kapal terkorban dalam nahas itu.

Dalam lipatan sejarah, USS Thresher milik tentera laut Amerika Syarikat menjadi kapal selam nuklear pertama di dunia tenggelam di lautan, membawa bersama kesemua anak kapalnya.

Apa yang berlaku semasa tenggelamnya kapal ini diklasifikasikan rahsia oleh tentera Amerika Syarikat.

Semasa kejadian, USS Thresher pada ketika itu sedang menjalani latihan bagi mengenalpasti kebolehan maksimanya di lautan. Ini kerana pada era tersebut, teknologi yang dipasang pada USS Thresher merupakan yang terbaik dalam kelasnya.

Selepas beberapa sesi ujian pada 9 April 1963, petugas USS Thresher mula melaporkan berlakunya kerosakan kecil yang memerlukan mereka naik ke permukaan. Malangnya kapal itu langsung tidak kelihatan selepas itu.

Pencarian yang dilakukan sekitar Lautan Atlantik berjaya menemui kapal selam itu pecah kepada 6 bahagian, kesemua 129 anak kapalnya terbunuh.

Laporan rasmi apa yang berlaku dalam insiden itu ditutup - sehinggalah seorang pesara tentera laut berpangkat Komander bernama Jim Bryant berjaya memenangi tuntutan saman di mahkamah terhadap tentera laut Amerika Syarikat pada bulan Februari tahun 2020.

Mahkamah memerintahkan tentera laut Amerika Syarikat untuk mendedahkan 300 muka surat laporan insiden tersebut setiap bulan, bermula bulan Mei tahun 2020 sehinggalah lengkap kesemuanya pada Oktober tahun tersebut.

Hasil pendedahan ini menunjukkan tahap latihan yang diberikan kepada petugas kapal selam tersebut tidak memadai, disebabkan oleh keyakinan mereka kepada teknologi yang dipasang pada kapal selam tersebut.

Disebabkan kurang latihan, petugas USS Thresher gagal membaiki dan membaik pulih masalah kebocoran salah satu saluran yang mengakibatkan air laut mula masuk - merosakkan sistem elektrik kapal itu.

Petugas juga didapati gagal mengawal situasi dengan baik semasa berdepan kecemasan mengakibatkan huru-hara dalam kapal mencetuskan panik.

Kehilangan kapal selam ARA San Juan milik tentera laut Argentina ini pada awalnya menemui jalan buntu.

Hilang pada 15 November 2017, pencarian selama lebih 15 hari melibatkan 27 buah kapal, 30 kapal terbang, 4,000 petugas daripada 13 negara tidak menampakkan sebarang hasil selepas kapal selam itu terputus hubungan semasa ujian latihan.

Bagi meneruskan usaha, kerajaan Argentina menawarkan ganjaran RM21 juta kepada mana-mana pihak yang berjaya menemui kapal selam tersebut. Cabaran itu disahut sebuah syarikat pengkaji dasar lautan bernama Ocean Infinity, apabila mereka memulakan pencarian pada 7 September 2018 dengan bantuan tentera Argentina.

Pada 16 September 2018 hasil pemantauan mereka menemui bangkai kapal selam itu dengan bantuan teknologi dron tanpa pemandu, pada kedalaman 907 meter dalam keadaan berkecai teruk.

PNS Ghazi merupakan kapal selam milik Pakistan yang pertama beroperasi kawasan Asia Selatan, menjadi antara senjata paling digeruni tentera India semasa perang mereka dengan Pakistan pada dekad 1960-an.

Dinamakan sebagai Diablo sebelum disewabeli oleh tentera Pakistan, kapal selam keluaran tahun 1944 itu dibaikpulih untuk kegunaan tentera Pakistan bermula pada tahun 1964 dan dinamakan semula sebagai Ghazi.

Pada 16 November 1971 semasa kemuncak perang kedua-dua negara, PNS Ghazi ditugaskan buat kali pertama untuk belayar secara sulit bagi memusnahkan sebuah kapal pengangkut gergasi INS Vikrant milik India, dilaporkan sekitar Teluk Bengal.

Selepas kegagalan menemui sasaran, PNS Ghazi menukar taktik untuk meneruskan misi keduanya memasang periuk api di beberapa kawasan strategik. Namun kehadiran kapal selam itu berjaya dikesan sebuah kapal perang milik India bernama INS Rajput.

Dua tembakan dilepaskan dipercayai mengenai tepat pada badan PNS Ghazi menenggelamkan kapal selam tersebut, seterusnya mengorbankan 93 orang kesemuanya; seorang berpangkat komander, 10 orang pegawai dan 82 orang kelasi yang menyertai misi sebenar bersama PNS Ghazi buat kali pertama.

Sekiranya Titanic digembar gemburkan sebagai kapal yang tidak boleh tenggelam, kapal selam gergasi K-141 Kursk milik Russia turut memegang gelaran sama bagi kapal selam. Tenggelamnya kapal ini menimbulkan banyak misteri dan teori konspirasi tentang tragedi yang menimpanya.

Banyak pihak merasakan insiden ini sepatutnya boleh ditangani dengan lebih baik, selepas tentera laut Russia dikatakan gagal mengenalpasti situasi sebenar sehinggakan tiada bantuan dihulurkan dalam masa singkat. Apa yang sangat menyedihkan, insiden ini berlaku disebabkan kelemahan penyelenggaraan tentera Russia sendiri.

Penjelasan rasmi punca sebenar Kursk tenggelam pada 12 Ogos 2000, adalah disebabkan sistem lama peluru berpandu kapal selam itu mengandungi hidrogen peroksida, satu unsur yang sangat tidak stabil dan sepatutnya sudah tidak digunapakai.

Digelarkan sebagai HTP atau High Test Peroxide, bahan tersebut bertugas menyalurkan oksigen ke bahagian enjin simpanan peluru berpandu berdasarkan teknologi sekitar dekad 1950-an. Selepas salah satu paip saluran HTP bocor mengakibatkan bahagian dalaman peluru mula dipenuhi air berkepanasan tinggi yang menaikkan tekanan di dalamnya, sebelum letupan berlaku.

Usaha membawa naik kapal selam mula dijalankan, berjaya membawa satu per satu badan kapal selam tersebut ke darat. 23 orang pada awalnya terselamat selepas letupan, berjaya masuk ke dalam kabin keselamatan namun kelambatan usaha menyelamat menyebabkan mereka terpaksa sengsara menunggu mati.

Lebih menyedihkan, nota-nota terakhir menceritakan pengalaman mereka menunggu penyelamat hadir serta gambaran situasi yang mereka alami sebelum meninggal dunia, ditemui pada mayat-mayat petugas yang berjaya diselamatkan. Dalam insiden ini, 118 orang terbunuh kesemuanya.


Sejarah Feri Malaysia: Penghubung Semenanjung - Borneo Awal 80an

Pada mada masa kini, satu-satunya medium perhubunngan antara Semenanjung Malaysia dengan Sabah dan Sarawak adalah melalui perkhidmatan kapal terbang. Apabila melibatkan kapal terbang, sudah tentu ianya melibatkan kos yang tinggi.

Apabila musim perayaan, harganya boleh melonjak berkali ganda sehinggakan ada yang mengatakan bahawa dengan kos tambang pesawat yang sama, mereka sebenarnya boleh melancong ke luar negara!

Jika anda terbang secara berseorangan, ia mungkin tidak menjadi masalah. Namun, bagaimana pula bagi mereka yang berkeluarga? Sudah tentulalah kosnya agak tinggi. Tidak hairanlah mereka yang sudah berkeluarga yang mempunyai kampung halaman di Sabah atau Sarawak (atau orang Sabah/Sarawak yang pulang ke Semenanjung) mungkin hanya pulang setahun sekali.

Namun, tahukah anda satu ketika dahulu sebenarnya terdapat perkhidmatan feri yang menghubungkan Semenanjung Malaysia dengan pulau Borneo. Ya, perkhidmatan feri antara dua kawasan ini sememangya pernah wujud satu ketika dahulu. Walaupun jarak antara keduanya agak jauh, perkhidmatan feri antara keduanya pernah wujud dan ianya mengambil masa sekitar 2 hari perjalanan dengan sebuah feri persiaran.

Malangnya, akibat beberapa masalah yang timbul perkhidmatannya ditamatkan tidak lama selepas pelancarannya.

Generasi sekarang mungkin tidak pernah tahu akan kewujudan feri ini yang dikenali ramai sebagai Feri Malaysia kerana tulisan besar pada badan kapal itu. Namun, nama rasminya yang didaftarkan di Pelabuhan Klang adalah Cruise Muhibbah. Feri ini merupakan feri penumpang untuk persiaran tapi dikhabarkan turut boleh membawa muatan kenderaan.

Idea mengenai keperluan mewujudkan perkhidmatan feri ini dicadanngkan oleh Perdana Menteri Malaysia ketika itu Dr Mahathir Mohamed (kini Tun) pada tahun 1982, kira-kira setahun selepas beliau menjadi Perdana Menteri Malaysia.

Dr Mahathir ketika itu berkata matlamat lain projek Feri Malaysia ini tidak lain adalah untuk merapatkan hubungan penduduk Semenanjung antara Sabah dan Sarawak. Beliau dipercayai mendapat inspirasi ini daripada kejayaan feri pengangkutan yang menghubungkan negara-negara Scandinavia antara Finland, Norway dan Denmark.

Bagi merealisasikan idea ini, satu kajian telah dibuat terlebih dahulu bagaimana ianya dapat dilaksanakan dan dimanfaatkan dengan sebaiknya. Untuk itu, syarikat perkapalan Perbadanan Nasional Shipping Line Berhad (PNSL) telah dilantik untuk menjalankan kajian terperinci mengenai perkara ini.

Akhirnya pada Jun 1984, PNSL telah menubuhkan sebuah anak syarikat iaitu Syarikat Feri Malaysia Sdn Bhd untuk menjayakan projek ini. Kepakaran seorang pakar dari Eropah telah ditagih sebagai Pengurus Besar dan penasihat projek ini.

Setelah laporan kajian dibuat dan diteliti, maka pada 27 November 1984 mesyuarat kabinet telah bersetuju untuk meluluskan projek ini. Sebuah feri telah dibeli dari Helsinki, Finland dengan kos sekitar RM50 juta.

Pada tahun 1986, feri ini akhirnya siap. Tempoh yang lama diambil memandangkan feri tersebut perlu melakukan kerja-kerja pengubahsuaian dan menaiktaraf agar ianya sesuai dijadikan feri persiaran untuk perjalanan yang memakan masa berhari-hari lamanya.

Pelayarannya dari Finland ke Pelabuhan Klang mengambil masa kira-kira sebulan dan tiba di Pelabuhan Klang pada 6 Ogos 1986. Pada hari sambutan kemerdekaan tahun tersebut, Sultan Pahang kemudian membuat pelancaran rasmi khidmat Feri Malaysia di Pelabuhan Kuantan, Pahang.

Sempena pelancarannya ini, ia telah melakukan perjalanan pertama ke Kuching dari Kuantan sebelum meneruskan perjalanan ke Kota Kinabalu. Tempoh perjalanan ke Kota Kinabalu adalah 2 hari dari Kuantan ini secara keseluruhannya mengambil masa 2 hari.

Sejak daripada pelancarannya, pelbagai usaha promosi telah dilakukan memandangkan ianya merupakan perkhidmatan yang pertama seumpanya di Malaysia. Tempoh perjalanan selama beberapa hari mungkin terlalu lama, namun feri ini dilengkapi dengan pelbagai kemudahan untuk para penumpang.

Daripada segi saiznya, berat kapal ini adalah kira-kira 7900 tan dan panjang 134 meter dengan 7 buah dek kapal. Kapal ini mampu memuatkan 600 hingga 650 orang penumpang pada satu-satu masa. Lebih menarik, feri ini mampu memuatkan 240 buah kenderaan.

Antara kemudahan yang disediakan adalah restoran, kafeteria, bar, kolam renang, kabin tempat tidur, tempat solat dan kemudahan asas yang lain. Memandangkan tempoh perjalanan yang panjang, terdapat juga beberapa aktiviti rekreasi yang dianjurkan seperti sukaneka, pertandingan mewarna, persembahan tarian dan lain-lain.

Mungkin ada generasi kini yang tertanya, mengapakah perkhidmatan Feri Malaysia ini tidak lagi wujud pada masa kini?

Pada 18 Oktober 1987, telah berlaku kebakaran pada ruang enjin utama. Pada ketika itu, feri ini dalam perjalanan ke Kuantan dan berada kira-kira 5 km daripada Pulau Tioman, Pahang. Ketika tragedi ini, terdapat 300 orang penumpang dan 40 buah kenderaan di atasnya.

Mujur tiada kemalangan nyawa yang dilaporkan apabila kesemua penumpang berjaya diselamatkan oleh 2 buah kapal kargo yang berada berdekatan. Kesemua penumpang yang telah diselamatkan itu kemudiannya dibawa ke Pelabuhan Kuantan. Kebakaran feri telah berjaya dipadamkan dan feri itu terdampar di lautan buat beberapa ketika.

Kajian lanjut yang dilaporkan oleh akhbar NST ketika itu mendakwa bahawa kejadian tersebut berlaku kerana kapal tersebut dipercayai telah terlalu usang dan sudah berusia 16 tahun. Ini bermakna kerajaan ketika itu hanyalah membeli feri terpakai dan menaik taraf dan membaikinya sahaja.

Selain faktor usianya yang sudah terlalu usang, kos operasinya yang tinggi dilaporkan sebagai penyebab tambahan mengapa perkhidmatan feri ini telah dihentikan buat selama-lamanya.

Sekiranya anda seorang penduduk Sabah dan Sarawak yang tinggal di Semenanjung atau sebaliknya, adakah wajar sekiranya perkhidmatan feri ini diwujudkan semula sekiranya harga yang ditawarkan jauh lebih murah daripada harga tambang kapal terbang yang ada kalanya tidak masuk akal??


7 Pemimpin Komunis Paling Berpengaruh Sepanjang Zaman

Walaupun populariti komunisme telah berkurang dalam beberapa tahun terakhir, ia pernah menjadi salah satu ideologi politik paling popular di dunia dan mencapai puncaknya pada abad ke-20.

Terdapat beberapa tokoh dalam sejarah yang memperjuangkan penyebaran fahaman komunisme yang dihormati di negara masing-masing dan juga di peringkat antarabangsa. Kali ini, pihak Iluminasi ingin berkongsi 7 pemimpin komunis yang paling berpengaruh.

Penafian: Pihak Ilumiasi hanya berkongsi senarai nama pemimpin komunis ini atas dasar perkongsian ilmu semata-mata dan bukanlah kerana penghormatan atau sanjungan kami pada mereka. Kami juga mengeji sekeras-kerasnya kekejaman yang dilakukan mereka di Tanah Melayu atau Malaysia satu ketika dahulu.

Fidel Castro adalah pemimpin politik dan revolusi di Cuba yang terkenal setelah menggulingkan pemerintahan Fulgencio Batista yang menindas pada tahun 1959 dan menubuhkan pemerintahan komunis di negara itu.

Fidel Castro adalah salah seorang ketua negara yang paling lama berkhidmat di dunia setelah menjadi peneraju pemerintahan Cuba antara 1959 dan 2008 sebagai Perdana Menteri dan kemudian sebagai Presiden. Fidel Castro dikagumi oleh berjuta-juta orang di seluruh dunia untuk pemerintahannya yang berideologi komunis yang memperjuangkan gerakan anti-imperialisme.

Kim Il-Sung adalah pemimpin revolusi Korea Utara yang bertugas sebagai ketua negara dan pemerintahan negara itu antara tahun 1948 dan 1994. Sebagai bapa pengasas Republik Komunis Korea Utara, Kim Il-Sung menjadi pemimpin yang paling berpengaruh di negara itu dalam sejarah dengan ramai orang Korea Utara melihat pemimpin itu sebagai tuhan.

Kim Il-Sung dilahirkan pada 12 April 1912 di Mangyongdae, dan terdedah kepada penindasan yang dihadapi oleh Korea Utara ketika negara itu berada di bawah penjajahan Jepun. Kim bergabung dengan Parti Komunis China yang dipimpin Mao pada tahun 1931 dan terlibat dalam perang gerila anti-Jepun.

Kim kemudiannya berhijrah ke Republik Soviet pada tahun 1945 di mana dia dilantik sebagai jeneral "Red Army". Setelah Tentera Soviet menjatuhkan pendudukan Jepun di Korea, Kim Il-Sung dilantik sebagai pemimpin Korea Utara. Kim Il-Sung memerintah Korea Utara selama kira-kira 45 tahun hingga kematiannya pada tahun 1994.

Ho Chi Minh adalah pemimpin komunis abad ke-20 di Vietnam, dan merupakan ahli politik paling berpengaruh dalam sejarah negara itu. Minh dilahirkan pada 19 Mei 1890 di Hoang Tru, sebuah perkampungan kecil Vietnam dan kemudian diberi nama Nguyen Sinh Cung.

Minh mempunyai hak istimewa untuk mengunjungi beberapa negara termasuk Amerika Syarikat, Perancis dan Inggeris ketika zaman remajanya. Ho Chi Minh menganut ideologi komunis mengenai Marxisme-Leninisme ketika tinggal sebentar di Moscow pada tahun 1923.

Minh berperanan dalam perjuangan kemerdekaan Vietnam dan menjadi Presiden pertama Vietnam Utara. Ho Chi Minh meninggal dunia pada 2 September 1969 di Hanoi. Minh dihormati di seluruh dunia sebagai seorang revolusioner dan menjadi inspirasi untuk perjuangan revolusi lain di Asia dan Afrika.

Mao Zedong adalah pemimpin revolusi China abad ke-20, pemimpin komunis, dan pengasas Republik Rakyat China. Mao adalah salah satu tokoh komunisme di Asia dan merupakan pengasas Parti Komunis China.

Mao Zedong dilahirkan pada tanggal 26 Disember 1893 di Shaoshan di Imperial China, dan memeluk gerakan anti-imperialis yang terbentuk pada masa mudanya, terutama setelah Revolusi Xinhai 1911. Mao mendapatkan ilham dari pemimpin komunis lain seperti Karl Marx dan Vladimir Lenin dan memperjuangkan ideologi Marxisme-Leninisme.

Joseph Stalin adalah pemimpin politik dan revolusi Rusia abad ke-20 dan merupakan wajah Kesatuan Soviet semasa Perang Dunia Kedua dan juga Perang Dingin. Joseph Stalin menjadi tokoh instrumental dalam gerakan sosialis di seluruh dunia pada abad ke-20.

Joseph Stalin dilahirkan pada 18 Disember 1878 di sebuah bandar kecil Gori dan datang dari keluarga berpendapatan rendah. Semasa pemerintahan Lenin sebagai pemimpin, Stalin mendapat pengikut fahaman itu di kalangan masyarakat Rusia dan menggantikan Lenin sebagai pemimpin Kesatuan Soviet setelah kematian Lenin pada tahun 1924.

Dalam pemerintahannya, Stalin terinspirasi oleh ideologi Karl Marx dan Vladimir Lenin dan menggabungkan dua idealogi tersebut untuk membentuk ideologi Stalinisme, suatu bentuk sosialisme yang diperjuangkannya. Joseph Stalin meninggal dunia pada 5 Mac 1953.

Vladimir Ilyich Lenin adalah ahli politik abad ke-20 yang pernah bertugas di beberapa jawatan terpenting di Rusia termasuk sebagai ketua pemerintah antara tahun 1917 dan 1924. Vladimir Lenin adalah antara pemimpin komunis yang paling penting dalam sejarah Rusia.

Lenin dilahirkan pada 22 Mac 1870 di Simbirsk, Rusia dari keluarga yang agak kaya yang merupakan golongan konservatif liberal. Ayah Lenin meninggal pada tahun 1886 sementara abangnya dibunuh pada tahun 1887, peristiwa yang selama-lamanya mengubah kepercayaan politik dan spiritual Lenin, dan yang mendorongnya untuk mula mempraktikkan sosialisme revolusioner.

Lenin naik ke  tampuk kepemimpinan negara setelah partinya menggulingkan parti pemerintah pada tahun 1917 semasa Revolusi Oktober dan segera menubuhkan pemerintahan komunis-sosialis. Pemerintahan sosialis yang ditubuhkan Lenin pada awal abad ke-20 adalah asas pemerintahan berikutnya yang memerintah republik itu selama sekitar tujuh dekad.

Karl Marx boleh dikatakan pemimpin komunis paling berpengaruh di dunia sepanjang zaman. Karl Marx juga merupakan ahli falsafah, sosiologi dan ahli ekonomi yang terkenal serta sering disebut sebagai salah satu tokoh paling berpengaruh dalam sejarah manusia.

Karl Marx dilahirkan pada 5 Mei 1818 di Kerajaan Prussia di wilayah Lower Rhine moden di mana dia menghabiskan sebahagian besar masa kecilnya. Karl Marx kemudiann berpindah ke Cologne di mana dia menulis sebuah karya kontroversi berjudul Rheinische Zeitung yang kemudiannya diharamkan oleh kerajaan Prussia.

Karl Marx mungkin paling dikenalt sebagai pengasas Marxisme, sebuah gerakan ideologi yang doktrinnya dipraktikkan oleh pemerintah di seluruh dunia dan menjadi instrumen dalam penubuhan negara-negara komunis abad ke-20 seperti Cuba, USSR, dan China.


Kisah Bagaimana Kerusi Ini Berjaya Takluk Dunia

Tidak kiralah di mana sahaja anda berada di atas muka Bumi, kebarangkalian anda pernah duduk di atas kerusi ini adalah tersangat tinggi.

Malah, anda mungkin sedang duduk atas kerusi ini ketika membaca artikel ini.

Kerusi ini dikenali sebagai Monobloc, dan kemungkinan kerusi yang paling banyak dijual dalam sejarah manusia. Walaupun begitu, ia agak dibenci untuk sebab-sebab tertentu.

Untuk bertahun-tahun lamanya, Monobloc diharamkan oleh undang-undang untuk diletakkan di kawasan outdoor restoran-restoran kerana orang awam mengadu bahawa ia merosakkan pemandangan di bandar.

Namun, bagaimana Monobloc ini boleh wujud dan adakah ia merupakan satu contoh reka bentuk yang baik atau buruk?

Umum tahu kerusi ini boleh ditemui di mana-mana sahaja, termasuklah di Malaysia.

Sama ada di sekolah, di majlis kenduri perkahwinan atau majlis keraian, di kelas kursus memandu, mahupun di kedai makan dan kedai mamak, kerusi ini menjadi pilihan utama.

Seperti di Denmark, kerusi ini boleh ditemui di kawasan luar kafe-kafe, di dalam pejabat di Tanzania malah di Tembok Barat di Baitulmaqdis.

Bagi mereka yang meminati reka bentuk, reka bentuk kerusi adalah sangat mempesonakan.

Ini kerana anda mungkin beranggapan bahawa kerusi adalah objek yang tidak perlu diubah reka bentuknya dari masa ke masa.

Reka bentuk kerusi dapat disesuaikan dengan bentuk dan bahan dengan fungsi tertentu.

Sama seperti mereka bentuk objek lain, mereka bentuk kerusi memerlukan pencarian cara untuk menggabungkan fungsi dan daya tarikan visual.

Bukan itu sahaja, reka bentuk kerusi juga dapat menggambarkan sesebuah zaman tertentu.

Seperti Kerusi Wassily oleh Marcel Breuer, diperbuat daripada tiub keluli dan diilhamkan oleh penghasilan basikal yang menjadi asas kepada banyak reka bentuk moden.

Malah, kerusi-kerusi juga digabungkan dengan seni pop yang menggunakan palet warna terang pada tahun 60-an dan 70-an, serta kemajuan dalam penerokaan angkasa lepas memberikan inspirasi kepada perabot futuristik, seperti kerusi di bawah ini.

Namun, semuanya sangat berbeza apabila ia melibatkan kerusi Monobloc ini.

Ia digunakan dengan tersangat meluas sehinggakan ia sudah tidak lagi memberikan makna kepada sesuatu.

Sebagai contoh, lihat gambar di bawah, cuba teka bila dan di mana ia diambil?

Sarjana media Amerika dan blogger, Ethan Zuckerman membuat pemerhatian yang menggambarkan monobloc adalah sebuah objek tanpa apa-apa konteks.

Kita cenderung mengaitkan kebanyakan objek dengan masa atau tempat tertentu.

Sekiranya seseorang menunjukkan satu gambar rawak kepada kita, kemungkinan objek di dalamnya akan memberikan petunjuk tentang bila atau di mana gambar tersebut diambil.

Namun, kesimpulan seperti ini sangat sukar dibuat apabila ia melibatkan kerusi Monobloc, kerana ia terdapat di setiap pelosok dunia.

Malah, jika anda melihat kerusi ini di tepi pantai, anda pun tidak pasti sama ada ada orang yang membawanya ke situ, atau ia dihanyutkan laut dari bahagian dunia yang lain.

Kerusi Monobloc mungkin merupakan contoh utama globalisasi, tetapi ia juga boleh menjadi petanda tentang betapa berbezanya objek-objek yang ada di seluruh dunia.

Terdapat pandangan kritikal terhadap kerusi ini dan ada yang menyatakan bahawa Monobloc tidak mewakili reka bentuk mampan.

Ada yang melihat kerusi itu sebagai contoh utama penggunaan barang seragam secara besar-besaran yang mana mengabaikan rasa keperibadian seseorang.

Selain itu, kerusi Monobloc juga dapat digunakan sebagai hujah untuk menentang globalisasi kerana ia mewakili kemerosotan dalam budaya tempatan.

Sudah tentu ramai yang tahu bagaimana kerusi ini boleh menjadi tersangat popular dan berjaya.

Ia disebabkan ianya sangat berpatutan, dan mampu milik adalah sangat penting kerana ia membolehkan berlakunya kesaksamaan sosial dan kemajuan ekonomi.

Monobloc adalah objek yang sangat demokratik, dan anda mungkin beranggapan bahawa kita sendiri yang menjadikan kerusi ini sebagai satu "hype" atau membesar-besarkannya.

Malah, memberi tumpuan kepada objek ini boleh membolehkan kita untuk memikirkan lebih banyak soalan abstrak.

Dan pandangan-pandangan yang bercanggah melibatkan kerusi ini adalah sebahagian daripada sebab mengapa ramai artis dan pereka telah mencipta karya seni mereka menggunakan Monobloc.

Monobloc pertama di dunia dipercayai dihasilkan pada tahun 1946 oleh pereka Kanada iaitu D.C Simpson.

Pada masa itu, proses pengacuan tidak sesuai untuk pengeluaran besar-besaran yang murah dan keseluruhan konsep ini dilihatkan sebagai agak maju dari zaman tersebut.

Namun pada tahun 1960-an, para pereka tertarik dengan idea kerusi acuan plastik, terutamanya Kerusi Bofinger oleh Helmut Bätzner dan Kerusi Universale oleh Joe Colombo, yang dibuat daripada beberapa bahagian yang dibentuk secara berasingan.

Dan langkah paling penting yang membawa kepada penghasilan kerusi Monobloc adalah pengenalan kepada kerusi yang mana kini dianggap sebagai reka bentuk klasik.

Walaupun agak pelik untuk kita bandingkan antara kerusi pereka yang mahal dan kerusi kedai mamak yang mungkin kurang kita hargai, namun secara teknikalnya kerusi Cantilever ini adalah "abang" kepada Monobloc.

Ini kerana ia adalah kerusi plastik pertama dunia yang dihasilkan menggunakan kaedah acuan yang sama digunakan dalam kerusi Monobloc pada hari ini.

Malah, Verner Panton mereka bentuk kerusi ini agar ia boleh disusun di atas satu sama lain, atau ditindan.

Selepas kejayaan kerusi Panton, terdapat sejumlah kerusi di seluruh dunia yang diilhamkan oleh kaedah pengeluaran ini.

Dan dengan pengenalan termoplastik yang lebih murah, pengeluaran Monobloc secara besar-besaran dapat menjadi kenyataan.

Pada tahun 1972, pereka Perancis iaitu Henry Massonnet melancarkan kerusia Fauteuil 300, namun ia tidak begitu meluas.

Namun 11 tahun kemudian apabila kumpulan Grosfillex melancarkan "Kerusi Taman Resin" mereka, barulah Monobloc dijual dalam kuantiti besar pada harga yang murah.

Menggunakan kaedah ini, butiran polipropilena dipanaskan hingga 220 darjah Celsius dan disuntik ke dalam acuan, yang membentuk kerusi.

Nama Monobloc berasal dari kaedah ini, disebabkan produk akhir atau produk siap terhasil daripada satu bahan yang tidak pecah.

Acuan untuk pengeluaran tersebut adalah tersangat mahal dan boleh mencecah kos berjuta-juta ringgit. Namun skala pengeluarannya boleh dibesarkan kerana ia memerlukan tenaga kerja dan masa yang sedikit, dengan kos bahan mentah yang murah.

Hasilnya, sebuah kerusi yang dihasilkan dengan modal RM3 boleh dijual dengan harga sekitar RM10.

Ada yang mempunyai tempat rehat tangan, ada yang tidak, serta dalam pelbagai warna. Namun apa sekalipun bentuk kerusi ini dan di mana ia berada, anda boleh tahu bahawa ia adalah kerusi Monobloc.

Kita juga dapat melihat kerusi ini sebagai hasil daripada evolusi pasaran.

Kerusi ini telah berubah, dengan ketebalan bahan diubah dengan sempurna sehingga ia menjadi setipis dan semurah mungkin, tetapi masih stabil dan tahan lama.

Kerusi yang tahan cuaca, boleh ditindan dan ringan. Mungkin ia adalah reka bentuk yang sempurna, yang mana yang memenuhi semua keinginan para pereka.

Namun, masih ada orang yang tidak menyukainya, dan di sinilah konteks kembali memainkan peranan.

Bagaimana kita melihat reka bentuk bergantung kepada pengetahuan kita tentangnya, dan apa yang ia mengingatkan kita.

Dan mungkin kita tidak cukup menghargainya. Jika anda tidak menyukainya, anda mungkin perlu mula cuba untuk suka kerana ia wujud di mana-mana di seluruh dunia.


Sejarah Bangladesh : Kenapa Mereka Ketinggalan Dalam Pelbagai Aspek?

Kemajuan sesebuah masyarakat berkait dengan pembangunan intelek, yang akan didokong oleh para intelektual sebagai tunjang bentuk masyarakat.

Perkara ini tidak dapat dinafikan kerana dalam setiap era kegemilangan sesebuah masyarakat dunia, pasti akan naik tokoh yang dikatakan menjadi pemangkin mentaliti masyarakat, memberi pengaruh besar terhadap sistem sosial, ekonomi, pendidikan dan akhirnya kemajuan tamadun masyarakat itu sendiri.

Namun disebabkan oleh faktor itu jugalah, golongan intelektual sering menjadi mangsa apabila berlakunya revolusi atau peralihan kuasa, ekoran ketakutan pihak lawan terhadap pengaruh yang mereka miliki.

Salah satu peristiwa bersejarah dan berdarah yang berlaku mengakibatkan kematian golongan intelek adalah perang saudara di antara Pakistan dan Pakistan Timur, yang seterusnya membawa kepada pembentukan negara baru yang kita kenali sebagai Bangladesh.

Ekoran daripada pergolakan kuasa yang berlaku di antara ahli politik serta banyak masalah pentadbiran kerajaan di Pakistan yang merdeka sejak tahun 1947, Pakistan akhirnya diperintah oleh seorang jeneral tentera bernama Ayub Khan bermula tahun 1958 selepas rampasan kuasa.

Persengketaan di antara kerajaan pemerintah yang rata-ratanya datang dari Pakistan Barat dengan kumpulan pembangkang di bahagian Pakistan Timur, membawa kepada kebangkitan pemimpin Pakistan Timur.

Antara faktor utama yang diketengahkan pimpinan bahagian Timur berkait dengan pembahagian bajet kewangan yang tidak seimbang. Pakistan Timur yang mempunyai populasi lebih besar menerima peruntukan jauh lebih rendah, sedangkan bahagian Barat yang menempatkan hanya 35% jumlah populasi Pakistan menerima dua kali ganda pembahagiannya.

Kebergantungan ekonomi Pakistan kepada produk eksport keluaran pengeluar di sebelah timur juga dilihat menjadi salah satu sebab utama kenapa banyak pihak di situ tidak berpuas hati dengan pembahagian pai ekonomi negara mereka.

Penduduk di bahagian timur juga sering berhadapan tindakan keras pihak tentera yang mempertahankan pemerintah, tidak segan silu menggunakan taktik ganas terhadap etnik Bengali, yang mewakili sebahagian besar penduduk bahagian Timur.

Akhirnya, ketidakseimbangan antara bahagian Timur dan Barat ini dilihat sebagai diskriminasi yang sengaja diamalkan.

6 usul sebagai hujah rundingan cuba dibawa barisan pemimpin Pakistan Timur diketuai oleh Sheikh Mujibur Rahman dan partinya Liga Awami, diharapkan dapat menyeimbangkan ketidakadilan yang berlaku - seterusnya memberikan lebih autonomi buat Pakistan Timur untuk mentadbir.

Kerajaan pusat Pakistan melihat tindakan itu sebagai satu usaha awal gerakan pemisahan wilayah.

Ini kerana gelombang kebangkitan yang cuba dibawa gerakan Mujibur sudah mula mendapat sokongan etnik Bengali serta komuniti Hindu, yang semakin lantang mahukan autonomi sendiri. Perkara ini perlu dikekang.

Pada awal tahun 1968, Sheikh Mujibur Rahman serta 34 lagi individu dikenalpasti terlibat dalam Liga Awami serta pertubuhan pro-Pakistan Timur ditahan.

Kesemuanya didakwa terlibat dalam konspirasi yang didakwa sudah dimulakan pada tahun 1967, selepas Liga Awami cuba mendapatkan bantuan kerajaan India bagi membolehkan revolusi bersenjata dimulakan melalui satu pertemuan sulit di Agartala, India.

Rancangan yang dimulakan Mujibur Rahman sendiri serta seorang lagi pemimpin masyarakat bernama Muhammad Ali Reza ini bagaimanapun berjaya dihidu pasukan risikan tentera yang berpengkalan di Pakistan Timur.  34 orang ditahan didakwa terlibat dalam konspirasi ini dengan lebih 1,500 lagi disoal siasat.

Tindakan ini mendapat reaksi besar-besaran masyarakat Pakistan Timur, apatah lagi selepas dakwaan bahawa Mujibur Rahman adalah seorang perisik kerajaan India, ditugaskan memecah belahkan Pakistan mula digembar-gemburkan kerajaan Pakistan.

Malang tidak berbau, kes kematian salah seorang daripada 34 tahanan pada 15 Februari 1969 melibatkan seorang Koperal Polis bernama Zahurul Haq yang  mati ditembak semasa dalam tahanan, menjadi permulaan kepada kebangkitan warga Pakistan Timur.

Mereka mula merusuh dan membakar bangunan-bangunan milik kerajaan serta bertindak menyerang mahkamah.

Bimbang situasi menjadi lebih buruk, kerajaan Pakistan menarik balik dakwaan pada 22 Februari 1969, namun semuanya tampak sudah terlambat.

Percikan kecil sudah menjadi terlalu marak; Mujibur dan kumpulannya yang dibebaskan dari tahanan disambut meriah penduduk Pakistan Timur.

Dalam masa yang sama, kerajaan tentera yang memerintah juga mula goyah ekoran situasi rusuhan yang semakin meruncing di seluruh negara ekoran masalah kenaikan harga barang.

Jeneral Ayub Khan mengalami masalah sakit jantung serta angin ahmar, mengakibatkan dia tidak lagi mampu memimpin, lalu digantikan Jeneral Yahya Khan.

Ekoran daripada situasi tersebut, majoriti pemimpin Pakistan baik di bahagian kerajaan mahupun pembangkang bersetuju berdasarkan situasi semasa, adalah lebih baik pilihanraya umum diadakan bagi memilih kerajaan baru untuk menggantikan kerajaan tentera sedia ada.

Peluang ini dimanfaatkan sepenuhnya Mujibur dan Liga Awami ekoran tahap sokongan terhadap mereka ketika itu yang semakin meningkat.

Mujibur mendeklarasikan impian mahu menubuhkan sebuah negara bernama 'Bangladesh' sebagai visi gerakan politik mereka, yang bakal menjadi fokus utama kempen beliau dan partinya apabila berhadapan pilihanraya umum pertama Pakistan.

Pada tahun 1970, Pakistan melalui usaha Jeneral Yahya Khan mula merencanakan pilihanraya umum mereka yang pertama dengan dua matlamat; memilih kerajaan Pakistan yang baru serta mengetahui respon masyarakat terhadap gerakan kemerdekaan Pakistan Timur atau 'Bangladesh.'

Sentimen mahu melindungi identiti masyarakat Bengal serta kegagalan kerajaan Pakistan melindunginya, menjadi senjata yang sangat efektif Mujibur Rahman dan Liga Awami sepanjang kempen.

Liga Awami memenangi 167 kerusi yang mereka tandingi daripada 300 kerusi keseluruhannya dalam pilihanraya umum bertarikh 7 Disember 1970; mendapat 39.2% jumlah undi popular berbanding pencabar terdekat mereka yang hanya menang 81 kerusi dengan peratusan undi popular 18.6%.

Kemenangan majoriti mudah ini sepatutnya melayakkan Liga Awami membentuk kabinet sendiri. Sepatutnya!

Namun Jeneral Yahya Khan selaku Presiden Pakistan enggan mengiktiraf kemenangan besar Liga Awami serta pembentukan kerajaan berorientasikan pimpinan belah timur. Perbuatan itu dilihat satu tamparan besar terhadap keputusan pilihanraya yang diperolehi.

Liga Awami diketuai Mujibur Rahman memulakan siri tunjuk perasaan yang ada masanya bertukar menjadi rusuhan besar-besaran, bagi mendesak undian orang ramai dihormati. Pergelutan ini berterusan untuk beberapa bulan sebelum memuncak pada bulan Mac tahun berikutnya.

Melihat hanya kekerasan mampu menjadi solusi peralihan kuasa, kerajaan tentera Pakistan yang sepatutnya menyerahkan kuasa mengeluarkan arahan agar operasi mencari dan membunuh individu-individu berstatus pemimpin dan intelektual di kalangan ahli masyarakat Pakistan Timur dimulakan, pada 25 Mac tahun 1971 melalui operasi ketenteraan dan pasukan militia.

Mujibur Rahman mengisytiharkan kemerdekaan Bangladesh pada 26 Mac 2971 sebagai tindak balas mereka terhadap apa yang berlaku.

Oleh kerana amaran tidak diendahkan, tentera Pakistan bertindak agresif menyerang Universiti Dhaka yang menjadi kubu kuat gerakan pembebasan Bangladesh, membunuh ratusan orang pelajar serta menembak mati 10 orang profesor.

Insiden inilah menandakan bermulanya perang saudara yang dikenali dengan nama Perang Pembebasan Bangladesh.

Selain merencatkan gerakan pembebasan, banyak pihak berpendapat kerajaan Pakistan merasakan perlu mengambil tindakan sekejam itu sebagai langkah awal untuk membendung dan melambatkan pembangunan komuniti Bangladesh sekiranya mereka tidak lagi dapat dihalang daripada mencapai kemerdekaan.

Kerajaan tentera Pakistan turut cuba meredakan situasi dengan melantik Nurul Amin, seorang ahli politik berpengaruh bekas Ketua Menteri Pakistan Timur beretnik Bengal sebagai Perdana Menteri pertama Pakistan pada 7 Disember 1971.

Langkah ini diharapkan dapat memulakan perbincangan antara kerajaan ketika itu dengan Liga Awami dalam isu pembahagian kuasa.

Dalam beberapa operasi tentera yang dijalankan, beberapa kawasan yang dikenalpasti sebagai kubu kuat Pakistan Timur ditutup semua laluan aksesnya. Mujibur Rahman dan penyokong kuatnya ditahan.

Situasi itu berlanjutan menerusi beberapa operasi yang dirancang bagi melemahkan gerakan yang semakin kuat itu, sehinggalah hari kemuncaknya pada 14 Disember 1971.

Dalam lebih 9 bulan berperang, tentera Pakistan terus menerima arahan untuk menjalankan operasi mencari dan membunuh individu berpengaruh dari kalangan warga Pakistan Timur yang berjawatan guru, jurnalis, peguam,doktor, seniman, jurutera dan beberapa profesion lain, sebagai sasaran utama.

Pada 14 Disember 1971, malam kemuncak operasi cari dan bunuh tentera Pakistan - lebih 200 orang individu diculik daripada rumah mereka untuk dibawa ke pusat-pusat tahanan. Mereka kemudiannya diseksa sebelum dibunuh beramai-ramai.

Mayat mereka dicampak ke dalam sungai atau parit, biasanya ditemui dalam keadaan tangan diikat di belakang dengan kesan tikaman bayonet ditemui di seluruh badan. Peluru memenuhi tubuh mereka.

Bagi yang terselamat, mereka menyembunyikan diri ke kawasan-kawasan terpencil, meninggalkan kediaman masing-masing.

Hanya pada 16 Disember 1971, operasi ketenteraan itu tamat selepas kerajaan Pakistan menyerah kalah kepada kumpulan bersenjata Bangladesh yang dibantu tentera India ekoran kehadiran ramai pelarian perang ke negara itu, bersetuju untuk mengiktiraf penubuhan negara merdeka Bangladesh dan menghormati keputusan pilihanraya yang telah dijalankan.

Siasatan yang dijalankan selepas itu oleh wakil Bangladesh mendapati wujud rekod dan bukti jelas menunjukkan tentera Pakistan secara sistematik dan terancang mensasar dan membunuh individu tertentu dari kalangan masyarakat Bangladesh, dengan sokongan kerajaan sendiri.

Penemuan senarai individu yang perlu dibunuh diwartakan oleh tentera Pakistan serta disahkan oleh pemimpin-pemimpin tertinggi kerajaan tentera, serta bukti penglibatan kumpulan militia pro kerajaan yang diupah sebagai penggerak utama operasi cari dan bunuh mula dilaporkan.

Dalam operasi yang dijalankan sejak 25 Mac 1971 sehinggalah 16 Disember 1971, dianggarkan lebih 991 orang guru, 13 orang jurnalis, 49 doktor perubatan, 42 orang peguam, 16 penulis, belasan orang seniman dan jurutera diculik dan dibunuh berdasarkan kepada jumlah mayat yang ditemui. Angka sebenar masih diperdebatkan sehingga kini.

Di kalangan masyarakat biasa, lebih 200,000 nyawa penduduk Pakistan Timur terkorban semasa perang saudara,  400,000 wanita Bangladesh menjadi mangsa rogol tentera Pakistan dan lebih 30 juta penduduk hilang tempat tinggal.

Sehingga kini Bangladesh meraikan hari kemerdekaan mereka pada tanggal 26 Mac, memperingati usaha Sheikh Mujibur Rahman membebaskan mereka dan identiti mereka untuk membentuk sebuah negara bebas.

Manakala pada 14 Disember setiap tahun, warga Bangladesh akan memperingati peristiwa berdarah yang mereka namakan sebagai Shaheed Buddhijibi Dibôsh atau 'Hari Kematian Syahid Intellektual Bangladesh'. sempena perginya individu-individu yang sepatutnya menjadi tulang belakang masyarakat mereka dalam membangunkan sebuah negara yang baru bertatih hendak bermula langkahnya.

Kesan peristiwa ini terus dirasai sehingga kini, sehinggakan rakyat mereka perlu merantau jauh ke serata ceruk dunia bagi mencari sesuap nasi demi meneruskan kehidupan mereka.

Begitulah kisahnya bagaimana perang, politik dan ketidakadilan menyebabkan orang Bangladesh ketinggalan dalam pelbagai aspek kehidupan, sehingga perlu bermula dari bawah untuk membangunkan semula masyarakat mereka.


7 Kapal Selam Terbesar di Dunia

Kapal selam merupakan salah satu aset penting sesebuah negara pada masa kini untuk melakukan aktiviti pemantauan dan perisikan. Namun, seberapa besarkah kapal selam yang pernah dicipta manusia?

Satu ketika dahulu, kami pernah berkongsi mengenai senarai 7 kapal selam paling mewah dan mahal di dunia maka kali ini kami ingin berkongsi pula dengan para pembaca Iluminasi senarai 7 kapal selam terbesar di dunia. Bila dilihat daripada ukurannya, ianya seolah-olah tidak masuk akal.

Bagi yang tidak tahu, perbandingan saiz untuk sesebuah kapal selam ini biasanya dibandingkan mengikut kelasnya. Dalam setiap kelas, adalah normal terdapat banyak kapal selam yang dibina dan tergolong dalam kelas tersebut. Oleh itu, dalam artikel ini kami akan senaraikan mengikut kelas sesebuah kapal selam tersebut, bukan nama kapal selam tersebut.

Disebabkan kepelbagaian bentuk kapal selam, saiz sesuatu kapal selam itu juga biasanya dibandingkan dengan jumlah isipadu air disesarkan (water displaced) dimana secara umumnya, kapal selam yang lebih besar menyesarkan lebih banyak air.

Kelas Triomphant 14,335 tan (jumlah air disesarkan) kini merupakan kapal selam ketujuh terbesar di dunia. Kapal selam peluru berpandu balistik nuklear ini berfungsi untuk Tentera Laut Perancis dan merupakan sebahagian daripada kekuatan serangan nuklear Tentera Laut Perancis.

Kelas ini merangkumi empat kapal selam, iaitu Le Triomphant, Téméraire, Vigilant dan Terrible. Kapal selam pertama dalam kelas ini mula ditugaskan oleh Angkatan Laut Perancis pada tahun 1997. Setiap kapal selam memiliki panjang 138m.

Kapal selam dari kelas Vanguard memiliki jumlah isipadu air disesarkan 15,900 tan, menjadikannya kapal selam keenam terbesar di dunia. Kapal selam peluru berpandu balistik bertenaga nuklear ini merupakan aset milik Royal Navy UK.

Kelas ini terdiri daripada empat kapal selam, iaitu Vanguard, Victorious, Vigilant dan Vengeance. Kapal selam ini dibina oleh Vickers Shipbuilding and Engineering. Kapal selam pertama dalam kelas ini, HMS Vanguard, telah beroperasi sejak tahun 1993. Semua kapal selam ini berpangkalan di HM Naval Base Clyde yang terletak 40km sebelah barat Glasgow, di Scotland.

Kapal selam kelas Delta adalah kapal selam peluru berpandu balistik besar yang dibina oleh syarikat Severodvinsk. Kelas Delta merangkumi sub-kelas Delta I, II, III dan IV. Kapal selam dalam kategori ini memiliki jumlah isipadu air disesarkam sebanyak 18,200tan.

Kapal selam kelas Delta pertama ditugaskan untuk beroperasi pada tahun 1976. Kapal selam Kelas III dan IV Delta kini beroperasi dengan Angkatan Laut Rusia. Lima kapal selam Delta III dan enam kapal selam Delta IV kini aktif. Kapal selam ini mempunyai panjang 166m.

Kapal selam kelas Ohio adalah yang keempat terbesar di dunia. Tentera Laut AS mengendalikan 18 kapal selam berkuasa nuklear kelas Ohio, yang merupakan kapal selam terbesar yang pernah dibina untuk AS. Setiap sub mempunyai isipada air disesarkan sebanyak 18,750tan. Setiap kapal selam Kelas Ohio mempunyai panjang 170m.

Kapal selam pertama kelas ini, USS Ohio dibina oleh Bahagian Kapal Elektrik syarikat General Dynamics Corporation di Groton. Ia ditugaskan untuk beroperasi bermula pada bulan November 1981. Semua kapal selam diberikan nama berdasarkan negeri-negeri di Amerika Syarikat kecuali USS Henry M. Jackson yang dinamakan sempena senator AS.

Kelas Project 949A Antey (NATO merujuknya sebagai Oscar II) adalah penerus  legasi kapal selam kelas Oscar I. Tentera Laut Rusia kini mengoperasikan empat kapal selam Oscar II. Setiap kapal dalam kelas ini mempunyi panjang 155m dan selebar 18m serta mempunyai jumlah air disesarkan 24,000tan.

Kelas Oscar II dikuasakan oleh dua reaktor pendingin air bertekanan dan dua turbin wap. Kapal selam Project 949A dilengkapi dengan 24 peluru berpandu anti-kapal Granit P-700 dan enam tiub torpedo sementara kapal selam 949AM dan dapat membawa peluru berpandu supersonik 3M54 Kalibr.

Kelas Borei menduduki tempat sebagai kapal selam kedua terbesar di dunia, bersama dengan Kelas Oscar II. Dengan kapasiti sesaran air sebanyak 24.000tan, ianya adalah peluru berpandu berkuasa nuklear yang membawa kapal selam yang merupakan aset pasukan tentera laut strategik Russia. Kapal selam ini mempunyai panjang 170m.

Kapal selam Kelas Borei pertama, Yury Dolgoruky dibina dengan kos $770 juta dan mula beroperasi sebagai armada Pasifik Tentera Laut Rusia pada Januari 2013. Dua lagi kapal selam kelas Borei bernama Vladimir Monomakh dan Knyaz Vladimir mula beroperasi pada akhir tahun 2014.

Kapal daripada kelas Typhoon mempunyai isipadu air disesarkan lebih dari 48,000tan dan merupakan kelas kapal selam terbesar di dunia. Ia adalah kapal selam berkuasa nuklear yang dilengkapi dengan peluru berpandu balistik. Dmitry Donskoy, yang pertama dari enam kapal selam dalam kelas Typhoot mula beroperasi pada tahun 1981 dan masih aktif dalam perkhidmatan dengan Tentera Laut Rusia.

Daripada segi saiznya pula, kapal dalam kelas ini mempunyai panjang 175m dan lebar 25m. Untuk mengoperasikannya, seramai 160 orang krew diperlukan. Kerana saiznya yang cukup besar ini, ia lengkap dengan pelbagai kemudahan  termasuklah kolam renang.


Risiko Kebiasaan Yang Perlu Dihadapi Usahawan Atau Pemilik Perniagaan

Setiap perniagaan mempunyai risiko iaitu kemungkinan mengalami kerugian atau hasil yang berbeza dari apa yang diharapkan pemilik. Perkara ini boleh menghalang syarikat untuk mencapai tujuan kewangan dan operasinya.

Terdapat dua jenis risiko iaitu bersifat dalaman atau luaran. Sekiranya pemilik perniagaan dapat mengenal pasti risiko yang bakal dihadapi, mereka boleh mengambil langkah untuk mengurangkan kesannya. Bagaimanakah pemilik perniagaan boleh mengesan risiko ini?

Untuk menjawab soalan ini, syarikat insurans Allianz membuat tinjauan ke atas 2700 ahli perniagaan dan pakar pengurusan risiko di seluruh dunia pada akhir tahun 2020. Responden tinjauan mewakili semua jenis perniagaan termasuk syarikat besar, sederhana dan kecil.

Mereka dikehendaki menamakan tiga risiko paling utama yang dihadapi perniagaan dalam industri mereka. Allianz kemudian menganalisis hasilnya dan menerbitkan sebuah laporan berjudul "Risk Barometer".

Sembilan dari 10 risiko yang dinyatakan dalam Risk Barometer untuk tahun 2021 merupakan risiko luaran.  Berikut adalah gambaran lebih mendalam mengenai setiap risiko luaran.

Banyak perniagaan mengalami gangguan dan kerugian disebabkan "lockdown" kerajaan atau masalah rantaian bekalan. Ini adalah salah satu kelemahan pengeluaran dan rantaian global yang telah banyak menggantikan pengeluaran dan rantaian tempatan beberapa dekad kebelakangan ini.

Sebagai contoh, pusat pengeluaran di China dan negara-negara lain terpaksa ditutup disebabkan wabak Covid-19. Wabak ini juga menyebabkan kelewatan penghantaran barang mengakibatkan komplikasi rantaian bekalan. Banyak perniagaan di seluruh dunia tidak mampu mengekalkan standard perniagaan mereka atas masalah ini.

Akibat krisis kesihatan dunia, banyak perniagaan kecil terpaksa ditutup sama ada sementara atau selamanya. Bahkan, ada yang diisytiharkan muflis. Ada pemilik yang mengalami kes kesukaran membayar sewa serta gaji pekerja.

Hampir 94% syarikat yang ditinjau telah mengalami gangguan pada rantaian bekalan disebabkan wabak Covid-19. Syarikat di Amerika adalah paling banyak terjejas dengan 26% melaporkan mengalami "gangguan teruk".

Apabila semakin banyak perniagaan bergantung pada teknologi, risiko siber menjadi kerisauan utama. Sebanyak satu perempat responden menghadapi gangguan dari sektor IT.

Disebabkan kebanyakan perniagaan kecil tidak mempunyai sistem keselamatan siber yang kuat, mereka terdedah terhadap pencerobohan data, ransomware dan pelbagai serangan siber lain.

Ketika dunia sedang di ambang kemerosotan ekonomi, banyak industri mengalami keadaan naik dan turun. Menurut laporan Allianz, sebanyak 38% syarikat di seluruh dunia tidak mampu membayar semula pinjaman bank ketika ini.

Apabila syarikat yang lemah secara kewangan meninggalkan pasaran, pesaing baru akan masuk dan memberikan tekanan pada perniagaan yang masih ada.

Kategori ini merangkumi risiko undang-undang yang baru diperkenalkan seperti kenaikan cukai, tarif, bayaran cuti sakit dan sebagainya.

Banyak perniagaan terdedah kepada bencana alam seperti ribut taufan, banjir, gempa bumi dan sebagainya. Beberapa bencana alam seperti gempa bumi dan banjir memerlukan insuran khusus. Ini mungkin membebankan perniagaan kecil untuk melanggannya.

Ini termasuk dasar monetari (dasar berkaitan wang atau mata wang), kadar faedah, inflasi dan deflasi.

Perubahan iklim pada hari ini menyebabkan kekerapan berlakunya cuaca ekstrem seperti gelombang panas (heat wave) dan hujan lebat berpanjangan. Ini akan memberi kesan kepada peniaga kecil terutamanya mereka  yang bergantung kepada cuaca seperti petani, nelayan dan banyak lagi.

Ketidakstabilan dan pergolakan politik mampu menjejaskan perniagaan bagi sesuatu negara. Sebagai contoh, jika berlakunya rusuhan atau tunjuk perasaan, banyak kemudahan dan perniagaan lumpuh terutamanya perniagaan yang terletak di pusat bandar.

Mujurlah, kebanyakan polisi harta tanah melindungi rusuhan dan kekacauan awam lain.

Jenis risiko ini berasal dari dalam sesebuah organisasi perniagaan. Dalam laporan Risk Barometer oleh Allianz, hanya satu sahaja risiko dalaman disenaraikan sebagai 10 risiko paling tinggi dihadapi peniaga iaitu risiko kebakaran dan letupan. Berikut adalah senarai risiko dalaman yang mungkin dihadapi peniaga.

Kebakaran dan letupan berada pada nombor tujuh dalam senarai Risk Barometer selepas bencana alam. Bahaya ini mampu menyebabkan kerugian yang besar.

Peniaga akan mengalami kerugian dari segi peralatan, premis dan kerana tidak dapat menepati permintaan pelanggan pada waktunya.

Mujurlah, kerosakan fizikal disebabkan kebakaran dan letupan dilindungi oleh polisi harta tanah standard. Malah, kerugian pendapatan juga ditanggung oleh insuran pendapatan perniagaan.

Walaupun banyak risiko luaran di luar kawalan pemilik perniagaan tetapi ada persiapan awal yang boleh dilakukan bagi meminimumkan kesannya.

Tidak kira sama ada dari segi manusia, teknikal atau kewangan, pemilik perniagaan boleh mengenal pasti dan menjangkakan risiko ketika membuat perancangan perniagaan. Kenal pasti risiko yang boleh menghentikan, melambatkan atau mempengaruhi keuntungan perniagaan anda.

Harus diingatkan bahawa proses menentukan dan menilai risiko perniagaan adalah sesuatu yang memerlukan masa dan harus dikaji semula secara berkala.


10 Nama Sebenar Negara Dunia Yang Jarang Digunakan

Pengaruh bahasa Inggeris sebagai lingua franca masyarakat antarabangsa, mengakibatkan banyak istilah dalam bahasa tersebut dipinjam ke dalam bahasa lain; khasnya bahasa kita.

Apatah lagi apabila melibatkan penggunaan nama-nama negara, di mana kita sudah biasa menggunakan istilah yang sebenarnya istilah terjemahan bahasa Inggeris.

Tanpa kita sedari wujud istilah asal nama sesuatu negara yang jarang sekali kita gunakan, disebabkan kebergantungan kita terhadap terjemahan Inggeris. Bolehkah anda sebutkan negara yang kami rujuk, hanya berdasarkan nama rasmi negara itu?

Aha! Bolehkah anda sebutkan apakah nama negara yang kami maksudkan di atas? Kami berikan petunjuk sedikit - makna 'shqiperia' adalah burung helang dan bendera negara ini memaparkan helang berkepala dua, berlatar belakang warna merah.

'Shqiperi/Shqiperia' adalah nama sebenar negara Albania yang bermaksud 'tanah burung helang' dalam bahasa orang Shqiptar.

Nama sebenar negara Armenia dalam bahasa Armenia adalah 'Hayastan' atau 'Hajastan', sekiranya dirumikan tulisannya.

Pada awalnya masyarakat mereka menamakan diri mereka Hayk sebelum populariti penggunaan istilah 'stan' bagi melambangkan kedudukan sesuatu kaum, membentuk istilah 'Hayastan' yang masih diguna pakai sekarang.

Nama 'Hayk' diambil daripada legenda seorang pemimpin masyarakat mereka bernama Hayk Nahapet, yang dipercayai menjadi pengasas terawal masyarakat mereka.

Bagi negara Austria (jangan terkeliru dengan Australia pula ya!), nama sebenar republik itu dalam bahasa asal mereka adalah Osterreich.

'Osterreich' adalah istilah pinjaman dari bahasa Jerman Kuno 'ostarrichi' yang membawa makna 'kawasan di sebelah timur.' Istilah 'Austria' pula wujud ekoran usaha untuk mengubah nama tersebut ke bahasa Latin.

Terjemahannya ke dalam bahasa Latin membentuk perkataan 'Austria', namun nama rasmi Austria masih kekal sebagai 'Republik Österreich'.

Walaupun kita mengenali Bhutan dengan nama Bhutan, di kalangan masyarakat tempatan nama 'Druk yul' akan disebut sebagai nama rasmi negara mereka.

'Druk yul' merupakan istilah bahasa Dzongkha, bahasa rasmi Bhutan yang membawa makna 'tanah kepada Naga Guruh' atau 'tanah Druk.'

Elemen naga ini turut sama digunakan dalam menamakan pemerintah tertinggi negara mereka, yang akan menggunakan gelaran 'Druk Gyalpo' atau 'Raja Naga Guruh.'

Kita biasa menggunakan istilah 'China' bagi merujuk kepada negara China, namun di kalangan masyarakat mereka - mereka lebih gemar menggunakan nama 'Zhongguo' yang mempunyai makna besar buat mereka.

'Zhongguo' membawa makna 'kerajaan negara tengah' yang lebih mirip dengan impian masyarakat China mahu dilihat sebagai kuasa dunia, dijulang sebagai pusat aktiviti masyarakat antarabangsa.

Kami sudah mengulas panjang berkenaan visi ini yang lebih dikenali sebagai 'tianxia' dalam masyarakat mereka.

Disebut sebagai 'herr-vat-ska', Hrvatska merupakan nama sebenar Croatia diambil daripada nama etnik asal disitu iaitu orang Horvat.

Istilah 'Croatia' pula hadir daripada evolusi perubahan sistem tulisan dan ejaan istilah Hrvatska, apabila penggunaan huruf H mula digantikan dengan huruf K yang menyebabkan orang luar menyebutnya sebagai 'Krvatska' sebelum ejaannya dipermudahkan lagi menjadi 'Krovatia'.

Diantara kebanyakan negara dalam senarai ini, besar kemungkinan inilah nama negara paling aneh kedengaran. 'Suomi' adalah nama rasmi Finland dalam bahasa tempatan.

Kedua-dua istilah baik 'Suomi' ataupun 'Finland' mempunyai sejarah panjang yang sukar untuk dikenalpasti dari manakah asal-usulnya.

Apa yang kita tahu, 'suomi' boleh merujuk kepada istilah yang diambil daripada nama etnik Suomalainen bagi merujuk tanah tempat tinggal mereka, yang kini dikenali sebagai etnik Sami ataupun istilah lama 'suo ma' yang merujuk kepada kawasan paya.

Sementara 'Finland' pula datang daripada istilah 'finnia' merujuk kepada kawasan berpaya di situ.

Oleh kerana ketiadaan bukti jelas, kedua-dua istilah diterima pakai namun penduduk tempatan lebih gemar merujuk negara mereka sebagai Suomi berbanding Finland.

Negara apa pula ni? 'Sakartvelo' adalah nama sebenar negara Georgia dalam bahasa Kartveli, salah satu bahasa rasmi negara mereka.

Satu ketika dulu, pusat pemerintahan orang Kartveli dikenali dengan nama Kartli jadi masyarakat mereka menamakan tanah yang diduduki orang Kartveli sebagai 'sa (tanah kepada) kartvelo (orang Kartli).

Oleh kerana wujud beberapa bahasa berbeza di kalangan orang Georgia sendiri, selain Sakartvelo yang menjadi nama rasmi Georgia - penduduk tempatan turut menamakan negara mereka sama ada sebagai Okurtura atau Sakurtuo, bergantung kepada dialek.

Kita biasa mendengar nama negara Montenegro, tetapi sedarkah anda nama tersebut membawa makna 'gunung hitam'? Dalam bahasa tempatan, Montenegro ditulis sebagai 'Crna Gora' yang membawa makna sama.

Dalam bahasa Montenegrin, 'crna' membawa maksud 'hitam' sementara 'gora' pula merujuk kepada gunung. Gunung yang dimaksudkan dalam kedua-dua istilah ini adalah Gunung Lovcen, yang kini menjadi sebahagian daripada taman negara mereka.

Tahukah anda apakah negara yang kami sebutkan di atas? Kedua-duanya merujuk kepada dua negara berjiran iaitu Korea Utara (Choson) dan Korea Selatan (Hanguk) menurut nama tempatan mereka.

Cara ejaannya mempunyai beberapa varian, dengan Choson boleh juga ditulis sebagai Joson, Joseon atau Chosun. Sementara Hanguk boleh ditulis sebagai 'Han-guk', 'Hankuk' atau 'Hankook.'

Nama rasmi Korea Utara adalah Chosŏn Minjujuŭi Inmin Konghwaguk. Sementara nama rasmi Korea Selatan pula adalah Daehan Minguk dengan 'Han' yang digunakan, merujuk kepada nama etnik yang membentuk majoriti populasi negara itu.

Pernahkah anda terfikir kenapa jenama tayar terkenal Korea Selatan dinamakan 'Hankook'?


Ini Sebab Mengapa Thailand Tidak Pernah Dijajah

Di era ketika kuasa Eropah mulai berkembang ke setiap pelusuk dunia, hanya beberapa negara yang terselamat.

Hampir setiap negara di dunia ini terdiri dari benua Eropah sendiri, jajahan Eropah, atau wilayah yang diduduki oleh kuasa Eropah.

Dan Asia Tenggara tidak terlepas dari perkara ini, dengan Inggeris menjajah Myanmar dan Malaysia, Perancis mengambil tanah apa yang dikenali sebagai Indochina dan Belanda bertapak di Indonesia.

Walaupun Thailand merupakan kerajaan yang kaya disebabkan oleh Sungai Chao Phraya yang mana lebih menjadi sasaran berharga bagi kuasa-kuasa Eropah, namun mereka berjaya mengelakkan diri daripada dijajah seperti mana yang berlaku kepada negara-negara jirannya.

Umum tahu, Siam adalah kerajaan yang mana kita kenali sebagai Thailand pada hari ini.

Ibu kota Siam pada masa itu iaitu Ayutthaya adalah pusat perdagangan berkubu, terletak berhampiran dengan Sungai Chao Phraya yang menjadi pusat perdagangan di seluruh dunia selama berabad-abad.

Ia sangat terkenal sehinggakan ahli arkeologi menemui duit syiling Rom di Ayutthaya.

Ayutthaya adalah kota pelabuhan perdagangan utama yang dikelilingi oleh terusan kecil dan dengan ini dikenali sebagai "Venice of the East".

Dan tidak mengejutkanlah jika menjelang abad ke-17 dan ke-18, beberapa kuasa besar Eropah seperti Perancis, Inggeris dan Belanda sudah sampai ke pantai-pantai Thailand untuk menjalin hubungan perniagaan.

Malah, banyak kuasa Eropah membina kilang dan penempatan mereka sendiri di luar tembok Ayutthaya.

Namun di penghujung Perang Burma-Siam, tentera Burma mengepung Ayutthaya, yang mana mengakhiri Kerajaan Ayutthaya sepenuhnya.

Beberapa tahun kemudian, Kerajaan Thonburi bangkit dan memindahkan ibu kota Siam ke Thon Buri Si Mahasamut, yang mana sekali lagi tersungkur 15 tahun kemudian.

Tetapi kali ini Kerajaan Rattanakosin pula muncul pada tahun 1782 dan memindahkan ibu kota sekali lagi. Kali ini, mereka memindahkan ibu kota Siam hanya ke seberang Sungai Chao Phraya ke sebuah kampung (bang) yang terletak di tengah-tengah sejumlah pokok plum (makok).

Dan dengan ini, ia dinamakan sebagai Krungthepmahanakhon Amonrattanakosin Mahintharayutthaya Mahadilokphop Noppharatratchathaniburirom Udomratchaniwetmahasathan Amonphimanawatansathit Sakkathattiyawitsanukamprasit, atau lebih dikenali sebagai Bangkok.

Sebab mengapa Bangkok didirikan di sebelah timur Sungai Chao Phraya adalah ia sekurang-kurangnya dapat membantu melindunginya daripada diceroboh oleh Burma sekali lagi.

Walaupun begitu, Kerajaan Siam Rattanakosin yang baharu sangat memahami apa tekanan yang bakal dihadapi dengan Perancis dan Inggeris yang sudah sampai di sekitar mereka.

Di bawah pemerintahan Raja Mongkut (Rama IV) dan Chulalongkorn (Rama V), negara Gajah Putih ini mula "membaratkan" diri mereka sendiri.

Raja-raja ini membuat perjanjian dengan beberapa kuasa Eropah, seperti Perjanjian Bowring, di mana Raja Mongkut dan Gabenor Hong Kong John Bowring bersetuju untuk melakukan syarat perdagangan antara Thailand dan Britain.

Malah, mereka kemudiannya menandatangani perjanjian serupa dengan Prusia dan Austria- Hungary, membawa Siam ke pasaran dunia.

Raja Chulalongkorn juga mendapat pendidikan barat sepenuhnya dan berjanji untuk menghapuskan perhambaan secara perlahan-lahan.

Ketika era ini, infrastruktur Siam juga dibangunkan dengan banyak bantuan dari kuasa barat yang berbeza, terutamanya landasan keretapi api oleh Jerman, stesen kereta api reka bentuk Belanda dan juga menjual surat khabar yang diterbitkan dengan bantuan Amerika Syarikat.

Pada tahun 1896, Inggeris dan Perancis juga bersetuju untuk membiarkan Siam sebagai zon penampan (buffer zone). Walaupun begitu, Siam kehilangan banyak wilayahnya dalam beberapa pertikaian dengan Perancis dan Britain dalam tempoh berkenaan.

Siam kehilangan sebahagian daripada Kemboja moden pada tahun 1867 kepada Perancis, kemudiannya kehilangan sebahagian kecil Laos moden pada athun 1888, diikuti dengan sebahagian besar Laos dalam Perang Franco-Siam pada tahun 1893.

Pada tahun yang sama, negeri Shan (Kemboja) jatuh ke tangan Inggeris Burma, kemudian seluruh Laos diserahkan pada tahun 1904, diikuti oleh seluruh Kemboja pada tahun 1907, dan akhirnya beberapa bahagian kawasan yang bakal menjadi Malaysia pada tahun 1909.

Setelah semua ini berakhir, Siam mulai kelihatan seperti Thailand hari ini, dengan sempadannya dimuktamadkan sekitar tahun 1910.

Semasa Perang Dunia Pertama, Siam mengisytiharkan perang melawan Kuasa Tengah, dengan tujuan untuk mendapat sokongan daripada Inggeris dan Perancis.

Setelah perang tamat, Raja Rama VI menjadi sangat terkenal namun gaya hidupnya yang mewah membuatkan rakyat marah dan ditambah dengan ketegangan lain, membawa kepada revolusi yang menamatkan pemerintahan monarki pada tahun 1932.

Thailand masih di bawah pemerintahan monarki, diperintah oleh dinasti yang sama tetapi hanya sebagai raja berperlembagaan.

Namun, dalam Perang Dunia II, Thailand yang pada awalnya menyatakan pendirian neutral untuk beberapa tahun pertama, mengubah sokongan mereka setelah Jepun menyerang negara ini hanya beberapa jam selepas menyerang Pearl Harbor.

Apabila membincangkan tentang kisah Thailand tidak pernah dijajah, ada yang cuba mengaitkannya dengan pendudukan Jepun ketika Perang Dunia Kedua dengan berkata bahawa Jepun pernah menjajah Thailand.

Namun ketika Jepun menyerang negara ini, Thailand sebenarnya berpihak kepada Jepun dan menentang Kuasa Sekutu.

Apa yang Jepun mahukan dari Thailand adalah laluan masuk dari Indochina Perancis ke Burma dan Tanah Melayu yang dikuasai Inggeris, dan ia dipersetujui oleh Panglima Perang Plaek Phibunsongkhram.

Dan ketika Jepun menyerah kalah dalam WW2 sekaligus membuatkan Kuasa Sekutu memenangi perang dahsyat itu, Bupati Thailand iaitu Pridi Banomyong mengisytiharkan bahawa pengisytiharan perang yang dibuat oleh Plaek Phibunsongkhram terhadap Kuasa Sekutu sebagai batal dan tidak sah.

Ini pada dasarnya bermaksud bahawa Thailand tiba-tiba tidak pernah menentang Kuasa Sekutu, walhal mereka menyebelahi pihak Jepun sebelum itu.

Walaupun begitu, setelah perdamaian diisytiharkan, semua Kuasa Sekutu mendapat bahagian mereka.

Perancis menuntut wilayah-wilayah di Indochina yang telah dirampas oleh Thailand, Inggeris menuntut pampasan dalam bentuk penghantaran beras ke Tanah Melayu dan Kesatuan Soviet memansuhkan perundangan anti-Komunis yang diluluskan sebelumnya.

Jadi, Thailand pada dasarnya berjaya mengelak dari dijajah dengan tindakan bijak melalui pembaharuan, perjanjian perdagangan, dan perjanjian gencatan senjata.

Memang benar Thailand pernah diduduki beberapa kali dan menjadi negara boneka oleh kuasa Eropah, namun ia tidak pernah dijajah dengan sebenar-benarnya.

Ini memasukkan Thailand ke dalam kumpulan negara yang tidak pernah dijajah oleh kuasa Eropah bersama-sama Korea Selatan dan Utara, Jepun, Liberia dan juga Ethiopia.


Lelaki Ini Hanya Makan "Mac and Cheese" Sepanjang Hidup Akibat ARFID

Tidak kira sesuka manapun kita dengan sesuatu makanan itu, kita tidaklah akan menikmatinya setiap hari kerana lambat laun kita mungkin akan muak dengannya. Selain itu, kita juga perlu mempelbagaikan pemakanan bagi memastikan segala keperluan nutrisi yang digariskan dalam piramid makanan dapat diambil.

Namun, berlainan pula dengan seorang lelaki yang hanya dikenali sebagai Austin Davis di Amerika. Sejak daripada kecil, dia dipercayai hanya memakan "Mac and Cheese" setiap hari. Ini bermakna dia akan turut menikmatinya ketika sarapan pagi, makan tengah hari dan makan malam.

Remaja hernama Austin Davis tinggal bersama datuk dan neneknya, Richard dan Fay, di sebuah bandar kecil di timur laut Gainesville yang dipanggil Keystone Heights. Dalam sebuah wawancara pendedahan mengenai tabiat pelik ini, dia mengatakan bahawa semasa kecil, dia didera secara fizikal oleh bapanya sehingga dia telah diambil oleh Jabatan Kanak-kanak dan Keluarga.

Akibat daripada pengalaman buruk ini, dia mengatakan bahawa dia mengalami Post Traumatic Stress Disorder dari keadaan itu dan dia merasai ketenangan dengan hanya memakan pasta lembut berbentuk sipu yang dilapisi dengan keju. Dia pernah mencuba makanan lain namun tidak dapat menerimanya.

Austin Davis sudah terbiasa makan hanya hihidangan mac and cheese sehinggakan memikirkan untuk mencuba makanan baru atau membuat sedikit kelainan pada hidangan mac and cheese yang dinikmatinya sudah cukup akan membuatkan perutnya merasa tidak selesa.

Austin Davis yang kini berusia 20 tahun sudah mengamalkan diet sebegini selama 17 tahun sehingga kini. Pada mulanya dia merasakan segalnya normal sehinggalah selepas menamatkan sekolah tinggi selepas dia melihat sebuah video di Youtube yang menerangkan bahawa tabiat pemakannnya dikenali sebagai Avoidant/Restrictive Food Intake Disorder (ARFID).

Seorang pengkaji penyakit ini mengatakan perkara ini sebenarnya adalah normal bagi seseorang kanak-kanak yang hanya akan mengambil makanan yang mereka suka sahaja. Cerewet terhadap makanan yang diambil adalah perkara biasa bagi kanan-kanak seperti tidak makan sayur.

Namun, kebiasaannya tabiat ini secara perlahan-lahan akan hilang apabila seseorang individu tersebut menjadi dewasa setelah mereka lebih matang membuat keputusan mengenai pemakanan dan menjumpai lebih banyak pilihan makanan apabila sudah dewasa.

Akibat tabiat pemakananya ini yang hanya boleh makan mac and cheese, dia mengalami beberapa masalah lain yang bersangkut paut dengannya. Sebagai contoh, dia sukar hendak keluar dalam masa lama dengan rakannya kerana khuatir tidak dapat makan mac and cheese.

Kerana dietnya ini tinggi dengan karbohidrat, Austin Davis juga perlu memastikan dirinya sentiasa kekal aktif bagi memastikan kesihatannya terjaga. Oleh itu, dia telah melibatkan diri dngan sukan tinju bagi memastikan segala karbohidrat yang diambilnya setiap hari dapat digunakan dengan optimum.

Buat masa ini, dia mempunyai berat badan normal kerana secara konsisten bersukan 4 kali seminggu. Selain itu, dia telah mula berjumpa dengan ahli terapi dengan harapan untuk mendapatkan panduan gaya hidup yang lebih sihat dan kehidupan sosial yang lebih baik.

Austin Davis bukanlah tidak pernah mencuba untuk mengambil makanan lain. Namun kebiasaannya apa yang terjadi adalah sebaik sahaja makan tersebut masuk ke mulutnya, secara automatik tekaknya akan berasa loya dan hendak muntah. Maka, dia tidak mempunyai pilihan lain.

Austin Davis tidak sekadar makan segala jenis mac and cheese, sebaliknya dia hanya akan makan mac and cheese segera dalam kotak keluaran jenama Velveeta. Namun, apabila terdesak misalnya kehabisan stok, dia akan mengambil apa sahaja jenama seperti Deluxe Four Cheese keluaran Kraft.

Mengapa mac and cheese keluarga Velveeta sahaja? Menurutnya, ia lebih sedap daripada jenama-jenama lain di pasaran dan lebih penting rasanya konsisten sejak 17 tahun lalu kerana hampir tiada perubahan resipi yang dibuat pada mac and cheese keluaran produk tersebut.

Oleh itu, apabila ke pasar raya, dia hanya akan membeli mac and cheese sahaja. Coklat, kerepek atau apa sahaja makanan ringan yang lain tidak akan dibeli kerana tidak boleh diterima oleh badannya. Malah, sayur-sayuran dan buah-buahan juga tidak boleh dimakannya.

Bagi penyediaan makanan pula, biasanya dia akan memasaknya sendiri menggunakan satu jenis periuk sahaja. Dia tidak akan menggunakan periuk lain milik neneknya. Malah, sekiranya neneknya menyediakan hidangan tersebut menggunakan periuk lain, menurutnya dia dapat mengesan akan terdapat sedikit perbezaan rasa padanya. Begitulah sensitifnya deria rasa lidahnya.

Kerana diet peliknya ini yang hanya bergantung pada satu jenis hidangan makanan sahaja, biasanya dia akan memastikan sentiasa menyimpan stok untuk hidangan selama 1 minggu sahaja.